CELEX: 32021R0664
Language: el
Date: 2021-04-22 00:00:00
Title: Εκτελεστικός κανονισμός (ΕΕ) 2021/664 της Επιτροπής της 22ας Απριλίου 2021 σχετικά με ένα κανονιστικό πλαίσιο για το U-space (Κείμενο που παρουσιάζει ενδιαφέρον για τον ΕΟΧ)

23.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 139/161
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/664 ΤΗΣ ΕΠΙΤΡΟΠΗΣ
         της 22ας Απριλίου 2021
         σχετικά με ένα κανονιστικό πλαίσιο για το U-space
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (1), και ιδίως το άρθρο 57 και το άρθρο 62 παράγραφοι 14 και 15,
         Εκτιμώντας τα ακόλουθα:
         
                     (1)
                  
                  
                     Ο κατ’ εξουσιοδότηση κανονισμός (ΕΕ) 2019/945 της Επιτροπής (2) και ο εκτελεστικός κανονισμός (ΕΕ) 2019/947 της Επιτροπής (3) θέσπισαν μια πρώτη δέσμη λεπτομερών διατάξεων για την εναρμονισμένη λειτουργία συστημάτων μη επανδρωμένων αεροσκαφών (ΣμηΕΑ) και ελάχιστες τεχνικές απαιτήσεις για τα ΣμηΕΑ.
                  
               
                     (2)
                  
                  
                     Ο αυξανόμενος αριθμός ΣμηΕΑ που εισέρχονται στον εναέριο χώρο και η αυξημένη πολυπλοκότητα των πτητικών λειτουργιών των ΣμηΕΑ πέραν οπτικής επαφής (BVLOS), αρχικά σε πολύ χαμηλό επίπεδο, δημιουργούν κινδύνους για την ασφάλεια, την προστασία από έκνομες ενέργειες, την προστασία της ιδιωτικής ζωής και το περιβάλλον.
                  
               
                     (3)
                  
                  
                     Σε ορισμένες περιοχές, κυρίως σε εκείνες στις οποίες αναμένεται να υπάρξει μεγάλος αριθμός ταυτόχρονων πτητικών λειτουργιών ΣμηΕΑ ή σε περιοχές όπου τα ΣμηΕΑ λειτουργούν παράλληλα με επανδρωμένα αεροσκάφη, η ασφαλής, προστατευμένη και αποδοτική ενσωμάτωση των ΣμηΕΑ στον εναέριο χώρο απαιτεί την εισαγωγή πρόσθετων ειδικών κανόνων και διαδικασιών για τις πτητικές λειτουργίες τους και για τους φορείς που συμμετέχουν στις εν λόγω πτητικές λειτουργίες, καθώς και υψηλό βαθμό αυτοματοποίησης και ψηφιοποίησης.
                  
               
                     (4)
                  
                  
                     Όταν τα κράτη μέλη καθορίζουν γεωγραφικές ζώνες ΣμηΕΑ για λόγους ασφάλειας, προστασίας από έκνομες ενέργειες, προστασίας της ιδιωτικής ζωής ή του περιβάλλοντος, όπως προβλέπεται στον εκτελεστικό κανονισμό (ΕΕ) 2019/947, μπορούν να επιβάλλουν ειδικούς όρους για ορισμένες ή όλες τις πτητικές λειτουργίες ΣμηΕΑ ή να επιτρέπουν την πρόσβαση μόνο σε ΣμηΕΑ που διαθέτουν ορισμένα τεχνικά χαρακτηριστικά.
                  
               
                     (5)
                  
                  
                     Είναι αναγκαίο να καθοριστεί ένα ελάχιστο σύνολο απαιτήσεων για τις πτητικές λειτουργίες ΣμηΕΑ σε ορισμένες γεωγραφικές ζώνες ΣμηΕΑ, οι οποίες θα πρέπει να ονομάζονται εναέριος χώρος U-space για τους σκοπούς του παρόντος κανονισμού. Η πρόσβαση των φορέων εκμετάλλευσης ΣμηΕΑ στον εν λόγω εναέριο χώρο U-space θα πρέπει να εξαρτάται από τη χρήση ορισμένων υπηρεσιών (στο εξής: υπηρεσίες U-space) που επιτρέπουν την ασφαλή διαχείριση μεγάλου αριθμού πτητικών λειτουργιών ΣμηΕΑ, τηρουμένων επίσης των εφαρμοστέων απαιτήσεων ασφάλειας και προστασίας της ιδιωτικής ζωής.
                  
               
                     (6)
                  
                  
                     Θα πρέπει να υπάρχουν ελάχιστες απαιτήσεις για τους φορείς εκμετάλλευσης ΣμηΕΑ και τους παρόχους υπηρεσιών U-space όσον αφορά τον εξοπλισμό και τις επιδόσεις των ΣμηΕΑ και για τις υπηρεσίες που παρέχονται στον εναέριο χώρο U-space, προκειμένου να διασφαλίζεται η ασφάλεια των πτητικών λειτουργιών στον εν λόγω εναέριο χώρο.
                  
               
                     (7)
                  
                  
                     Οι κανόνες και η διαδικασία που ισχύουν για τα ΣμηΕΑ κατά την πτητική λειτουργία τους στον εναέριο χώρο U-space θα πρέπει να είναι ανάλογα προς τη φύση και τους κινδύνους των πτητικών λειτουργιών.
                  
               
                     (8)
                  
                  
                     Ειδικότερα, δεδομένου ότι οι πτητικές λειτουργίες με μη επανδρωμένα αεροσκάφη μέγιστης μάζας απογείωσης κάτω των 250 g που εκτελούνται σε απόσταση οπτικής επαφής (VLOS) παρουσιάζουν χαμηλό κίνδυνο, οι φορείς εκμετάλλευσης ΣμηΕΑ δεν θα πρέπει να υποχρεούνται να συμμορφώνονται με τις απαιτήσεις του εναέριου χώρου U-space όσον αφορά τις εν λόγω πτητικές λειτουργίες. Ομοίως, λαμβανομένων υπόψη των καλών επιδόσεων ασφαλείας τους, οι πτητικές λειτουργίες μοντέλων αεροσκαφών στο πλαίσιο εξουσιοδοτημένων λεσχών και ενώσεων θα πρέπει να μπορούν να συνεχίσουν υπό την παρούσα μορφή τους, δηλαδή χωρίς να απαιτείται συμμόρφωση με τις απαιτήσεις του εναέριου χώρου U-space.
                  
               
                     (9)
                  
                  
                     Θα πρέπει να θεσπιστούν εναρμονισμένοι κανόνες για τις πτητικές λειτουργίες ΣμηΕΑ στον εναέριο χώρο U-space, τυποποιημένες υπηρεσίες παρεχόμενες σε φορείς εκμετάλλευσης ΣμηΕΑ, καθώς και μέθοδοι συνδεσιμότητας μεταξύ των παρόχων υπηρεσιών κοινών πληροφοριών, των παρόχων υπηρεσιών U-space, του παρόχου υπηρεσιών εναέριας κυκλοφορίας και των φορέων εκμετάλλευσης ΣμηΕΑ, ώστε να διασφαλίζεται η ασφαλής, προστατευμένη και αποδοτική λειτουργία των ΣμηΕΑ, ενώ παράλληλα διευκολύνεται η ελεύθερη κυκλοφορία των υπηρεσιών που συνδέονται με τα ΣμηΕΑ, καθώς και των παρόχων υπηρεσιών U-space στην Ένωση.
                  
               
                     (10)
                  
                  
                     Τα κράτη μέλη θα πρέπει να θεσπίσουν τον εναέριο χώρο U-space και απαιτήσεις για τον εναέριο χώρο U-space, συμπεριλαμβανομένων πρόσθετων υπηρεσιών U-space με την υποστήριξη μιας αξιολόγησης κινδύνων, προκειμένου να κατοχυρωθεί η ασφάλεια των πτητικών λειτουργιών ΣμηΕΑ στον εν λόγω εναέριο χώρο U-space.
                  
               
                     (11)
                  
                  
                     Θα πρέπει να θεσπιστούν ελάχιστες απαιτήσεις συντονισμού μεταξύ των κρατών μελών στην περίπτωση που τα εν λόγω κράτη μέλη θεσπίσουν διασυνοριακό εναέριο χώρο U-space, προκειμένου να κατοχυρωθεί η ασφάλεια των πτητικών λειτουργιών ΣμηΕΑ στον εν λόγω εναέριο χώρο U-space.
                  
               
                     (12)
                  
                  
                     Για να είναι σε θέση τα ΣμηΕΑ να λειτουργούν με ασφάλεια παράλληλα με επανδρωμένα αεροσκάφη, απαιτούνται ειδικές διαδικασίες συντονισμού και διευκολύνσεις επικοινωνίας μεταξύ των σχετικών μονάδων υπηρεσιών εναέριας κυκλοφορίας, των παρόχων υπηρεσιών U-space και των φορέων εκμετάλλευσης ΣμηΕΑ. Οι εν λόγω διαδικασίες συντονισμού και διευκολύνσεις επικοινωνίας καθορίζονται στον εκτελεστικό κανονισμό (ΕΕ) 2017/373 (4) της Επιτροπής, όπως τροποποιήθηκε με τον εκτελεστικό κανονισμό (ΕΕ) 2021/665 (5).
                  
               
                     (13)
                  
                  
                     Μολονότι οι πτητικές λειτουργίες των στρατιωτικών και των κρατικών αεροσκαφών εξαιρούνται από το πεδίο εφαρμογής του παρόντος κανονισμού, είναι αναγκαίο να διασφαλιστεί ο ασφαλής διαχωρισμός των αεροσκαφών στον εναέριο χώρο U-space. Ως εκ τούτου, τα κράτη μέλη θα πρέπει να είναι σε θέση να καθορίζουν στατικούς και δυναμικούς περιορισμούς του εναέριου χώρου U-space, ώστε οι εν λόγω λειτουργίες να είναι ασφαλείς και αποδοτικές.
                  
               
                     (14)
                  
                  
                     Τα κράτη μέλη θα πρέπει να διασφαλίσουν τη διαθεσιμότητα υπηρεσιών κοινών πληροφοριών για κάθε εναέριο χώρο U-space, ώστε να καθίσταται δυνατή η χωρίς διακρίσεις πρόσβαση των φορέων εκμετάλλευσης ΣμηΕΑ στον εναέριο χώρο και στις υπηρεσίες U-space, ειδικότερα όσον αφορά την ασφάλεια. Ωστόσο, τα κράτη μέλη θα πρέπει να είναι σε θέση να ορίσουν έναν ενιαίο πάροχο υπηρεσιών κοινών πληροφοριών, ο οποίος θα παρέχει τις υπηρεσίες κοινών πληροφοριών σε αποκλειστική βάση για όλους ή για ορισμένους από τους εναέριους χώρους U-space υπό την ευθύνη τους.
                  
               
                     (15)
                  
                  
                     Η παροχή υπηρεσιών κοινών πληροφοριών στους παρόχους υπηρεσιών U-space θα πρέπει να είναι έγκαιρη και να ανταποκρίνεται στις απαιτήσεις ποιότητας που ορίζονται στον παρόντα κανονισμό.
                  
               
                     (16)
                  
                  
                     Ο παρών κανονισμός θα πρέπει να θεσπίσει απαιτήσεις για κοινά διαλειτουργικά ανοικτά πρωτόκολλα επικοινωνίας μεταξύ αρχών, παρόχων υπηρεσιών και φορέων εκμετάλλευσης ΣμηΕΑ, καθώς και απαιτήσεις για την ποιότητα, τη χρονοκαθυστέρηση και την προστασία των δεδομένων όσον αφορά τις πληροφορίες που ανταλλάσσονται, οι οποίες είναι απαραίτητες για ασφαλείς και διαλειτουργικές πτητικές λειτουργίες στον εναέριο χώρο U-space.
                  
               
                     (17)
                  
                  
                     Οι φορείς εκμετάλλευσης ΣμηΕΑ θα πρέπει να δραστηριοποιούνται στον εναέριο χώρο U-space μόνον εφόσον κάνουν χρήση των υπηρεσιών U-space που είναι απαραίτητες για την εξασφάλιση ασφαλών, προστατευμένων, αποδοτικών και διαλειτουργικών πτητικών λειτουργιών. Οι πάροχοι υπηρεσιών U-space θα πρέπει να παρέχουν τουλάχιστον τις ακόλουθες υποχρεωτικές υπηρεσίες U-space: υπηρεσία ταυτοποίησης δικτύου, υπηρεσία γεωενημερότητας, υπηρεσία χορήγησης άδειας πτήσης ΣμηΕΑ και υπηρεσία πληροφοριών κυκλοφορίας.
                  
               
                     (18)
                  
                  
                     Η υπηρεσία ταυτοποίησης δικτύου θα πρέπει να παρέχει την ταυτότητα των φορέων εκμετάλλευσης ΣμηΕΑ, καθώς και τη θέση και το διάνυσμα της πτήσης ΣμηΕΑ κατά τη διάρκεια κανονικών πτητικών λειτουργιών και σε απρόοπτες καταστάσεις, και να ανταλλάσσει σχετικές πληροφορίες με άλλους χρήστες του εναέριου χώρου U-space.
                  
               
                     (19)
                  
                  
                     Η υπηρεσία γεωενημερότητας θα πρέπει να παρέχει στους φορείς εκμετάλλευσης ΣμηΕΑ πληροφορίες σχετικά με τους πιο πρόσφατους περιορισμούς του εναέριου χώρου και πληροφορίες για καθορισμένες γεωγραφικές ζώνες ΣμηΕΑ που διατίθενται στο πλαίσιο των υπηρεσιών κοινών πληροφοριών. Σύμφωνα με τον εκτελεστικό κανονισμό (ΕΕ) 2019/947, κατά τον καθορισμό γεωγραφικών ζωνών ΣμηΕΑ θα πρέπει να λαμβάνονται υπόψη απαιτήσεις όσον αφορά την ασφάλεια, την προστασία από έκνομες ενέργειες, την προστασία της ιδιωτικής ζωής και το περιβάλλον.
                  
               
                     (20)
                  
                  
                     Η υπηρεσία χορήγησης άδειας πτήσης ΣμηΕΑ θα πρέπει να διασφαλίζει ότι οι επιτρεπόμενες πτητικές λειτουργίες ΣμηΕΑ δεν διασταυρώνονται στον χώρο και τον χρόνο με οποιαδήποτε άλλη κοινοποιημένη άδεια πτήσης ΣμηΕΑ εντός του ίδιου τμήματος του εναέριου χώρου U-space.
                  
               
                     (21)
                  
                  
                     Η υπηρεσία πληροφοριών κυκλοφορίας θα πρέπει να ειδοποιεί τους φορείς εκμετάλλευσης ΣμηΕΑ σχετικά με άλλη εναέρια κυκλοφορία που ενδέχεται να υπάρχει κοντά στο δικό τους ΣμηΕΑ.
                  
               
                     (22)
                  
                  
                     Για να μπορούν τα μη επανδρωμένα αεροσκάφη να επιχειρούν με ασφάλεια παράλληλα με επανδρωμένα αεροσκάφη στον εναέριο χώρο U-space, απαιτούνται κανόνες οι οποίοι να προβλέπουν την αποτελεσματική σηματοδότηση της παρουσίας επανδρωμένων αεροσκαφών μέσω τεχνολογιών επιτήρησης. Οι εν λόγω κανόνες καθορίζονται στον εκτελεστικό κανονισμό (ΕΕ) αριθ. 923/2012 (6) της Επιτροπής, όπως τροποποιήθηκε με τον εκτελεστικό κανονισμό (ΕΕ) 2021/666 (7).
                  
               
                     (23)
                  
                  
                     Προκειμένου να διασφαλιστούν ασφαλείς πτητικές λειτουργίες σε έναν δεδομένο εναέριο χώρο U-space και με την υποστήριξη της αξιολόγησης κινδύνων, τα κράτη μέλη θα πρέπει να είναι σε θέση να απαιτούν να είναι υποχρεωτικές και άλλες υπηρεσίες U-space, όπως υπηρεσία μετεωρολογικών πληροφοριών και υπηρεσία παρακολούθησης της συμμόρφωσης.
                  
               
                     (24)
                  
                  
                     Η υπηρεσία μετεωρολογικών πληροφοριών θα πρέπει να υποστηρίζει τους φορείς εκμετάλλευσης ΣμηΕΑ κατά τα στάδια σχεδιασμού και εκτέλεσης πτήσεων, καθώς και να βελτιώνει τις επιδόσεις άλλων υπηρεσιών U-space που παρέχονται στον εναέριο χώρο U-space.
                  
               
                     (25)
                  
                  
                     H υπηρεσία παρακολούθησης της συμμόρφωσης θα πρέπει να προειδοποιεί σε πραγματικό χρόνο στην περίπτωση μη συμμόρφωσης με τη χορηγηθείσα άδεια πτήσης και να ενημερώνει τους φορείς εκμετάλλευσης ΣμηΕΑ όταν αποκλίνουν από αυτήν.
                  
               
                     (26)
                  
                  
                     Για να διασφαλιστεί η παροχή ασφαλών και υψηλής ποιότητας υπηρεσιών U-space, ο παρών κανονισμός θεσπίζει ένα κοινό σύστημα πιστοποίησης για την πιστοποίηση των παρόχων υπηρεσιών U-space και του ενιαίου παρόχου υπηρεσιών κοινών πληροφοριών, όταν ορίζεται τέτοιος πάροχος από τα κράτη μέλη, καθώς και ένα σύνολο κανόνων για την τακτική παρακολούθηση της συμμόρφωσης με τις εφαρμοστέες απαιτήσεις.
                  
               
                     (27)
                  
                  
                     Τα καθήκοντα των αρμόδιων αρχών που ορίζονται από τα κράτη μέλη σύμφωνα με τον κανονισμό (ΕΕ) 2018/1139 θα πρέπει να καθοριστούν σαφώς.
                  
               
                     (28)
                  
                  
                     Ο παρών κανονισμός δεν θα πρέπει να εφαρμόζεται σε πτητικές λειτουργίες αεροσκαφών που εκτελούν στρατιωτικές, τελωνειακές, αστυνομικές δραστηριότητες, δραστηριότητες έρευνας και διάσωσης, πυρόσβεσης, συνοριακού ελέγχου και ακτοφυλακής ή παρόμοιες δραστηριότητες και υπηρεσίες που αναλαμβάνονται προς το δημόσιο συμφέρον, υπό τον έλεγχο και την ευθύνη κράτους μέλους ή εξ ονόματος φορέα επιφορτισμένου με αρμοδιότητες δημόσιας αρχής, εκτός εάν το κράτος μέλος έχει αποφασίσει, σύμφωνα με το άρθρο 2 παράγραφος 6 του κανονισμού (ΕΕ) 2018/1139, να εφαρμόσει κανόνες για τα μη επανδρωμένα αεροσκάφη σε ορισμένες ή όλες αυτές τις δραστηριότητες.
                  
               
                     (29)
                  
                  
                     Η διαχείριση της ασφάλειας διασφαλίζει τον εντοπισμό, την αξιολόγηση και την ελαχιστοποίηση της διακινδύνευσης της ασφάλειας και των αδύνατων σημείων της προστασίας από έκνομες ενέργειες που επηρεάζουν την ασφάλεια. Ως εκ τούτου, οι πάροχοι υπηρεσιών U-space και οι ενιαίοι πάροχοι υπηρεσιών κοινών πληροφοριών θα πρέπει να θεσπίσουν δεόντως συστήματα διαχείρισης για τη διασφάλιση ασφαλών και προστατευμένων πτητικών λειτουργιών ΣμηΕΑ στον εναέριο χώρο U-space.
                  
               
                     (30)
                  
                  
                     Οι πάροχοι υπηρεσιών U-space και οι ενιαίοι πάροχοι υπηρεσιών κοινών πληροφοριών θα πρέπει να καθιερώσουν σύστημα τήρησης αρχείων το οποίο επιτρέπει κατάλληλη αποθήκευση των αρχείων και αξιόπιστη ιχνηλασιμότητα όλων των δραστηριοτήτων που εκτελούν και καλύπτει ειδικότερα όλα τα στοιχεία των οικείων συστημάτων διαχείρισης.
                  
               
                     (31)
                  
                  
                     Προκειμένου να διασφαλιστεί η ορθή εφαρμογή του παρόντος κανονισμού, θα πρέπει να δοθεί επαρκής χρόνος στα κράτη μέλη και στα επηρεαζόμενα ενδιαφερόμενα μέρη ώστε να προσαρμόσουν τις διαδικασίες τους στο νέο κανονιστικό πλαίσιο πριν από την έναρξη εφαρμογής του παρόντος κανονισμού.
                  
               
                     (32)
                  
                  
                     Ο Οργανισμός κατάρτισε σχέδιο εκτελεστικής πράξης και το υπέβαλε με τη γνωμοδότηση αριθ. 1/2020 (8) σύμφωνα με το άρθρο 75 παράγραφος 2 στοιχεία β) και γ) και το άρθρο 76 παράγραφος 1 του κανονισμού (ΕΕ) 2018/1139.
                  
               
                     (33)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 127 του κανονισμού (ΕΕ) 2018/1139,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         ΚΕΦΑΛΑΙΟ I
         
            ΑΡΧΕΣ ΚΑΙ ΓΕΝΙΚΕΣ ΑΠΑΙΤΗΣΕΙΣ
         
         
            Άρθρο 1
            Αντικείμενο και πεδίο εφαρμογής
            
               1.   Ο παρών κανονισμός καθορίζει κανόνες και διαδικασίες για ασφαλείς πτητικές λειτουργίες ΣμηΕΑ στον εναέριο χώρο U-space, για την ασφαλή ενσωμάτωση των ΣμηΕΑ στο σύστημα αεροπορίας και για την παροχή υπηρεσιών U-space.
            
            
               2.   Ο παρών κανονισμός εφαρμόζεται, εντός των γεωγραφικών ζωνών ΣμηΕΑ που έχουν καθοριστεί ως εναέριος χώρος U-space από τα κράτη μέλη, σε:
               
                           α)
                        
                        
                           φορείς εκμετάλλευσης ΣμηΕΑ·
                        
                     
                           β)
                        
                        
                           παρόχους υπηρεσιών U-space·
                        
                     
                           γ)
                        
                        
                           παρόχους υπηρεσιών κοινών πληροφοριών.
                        
                     
            
               3.   Ο παρών κανονισμός δεν εφαρμόζεται σε πτητικές λειτουργίες ΣμηΕΑ που διεξάγονται:
               
                           α)
                        
                        
                           στο πλαίσιο λεσχών και ενώσεων αερομοντελιστών οι οποίες έχουν λάβει άδεια σύμφωνα με το άρθρο 16 του εκτελεστικού κανονισμού (ΕΕ) 2019/947·
                        
                     
                           β)
                        
                        
                           στην υποκατηγορία A1 της «ανοικτής» κατηγορίας πτητικών λειτουργιών με μη επανδρωμένο αεροσκάφος το οποίο:
                           
                                       i)
                                    
                                    
                                       στην περίπτωση ιδιοκατασκευής ΣμηΕΑ, έχει μέγιστη μάζα απογείωσης κάτω των 250 g, συμπεριλαμβανομένου του ωφέλιμου φορτίου, και μέγιστη ταχύτητα λειτουργίας κάτω των 19 m/s· ή
                                    
                                 
                                       ii)
                                    
                                    
                                       φέρει σήμανση της κατηγορίας C0 και συμμορφώνεται με τις απαιτήσεις της εν λόγω κατηγορίας, κατά τα οριζόμενα στο μέρος 1 του παραρτήματος του κατ’ εξουσιοδότηση κανονισμού (ΕΕ) 2019/945· ή
                                    
                                 
                     
                           γ)
                        
                        
                           σύμφωνα με τους κανόνες πτήσης με όργανα του SERA.5015 του εκτελεστικού κανονισμού (ΕΕ) αριθ. 923/2012.
                        
                     
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ορισμοί που αναφέρονται στον εκτελεστικό κανονισμό (ΕΕ) αριθ. 923/2012, στον εκτελεστικό κανονισμό (ΕΕ) 2017/373, στον κατ’ εξουσιοδότηση κανονισμό (ΕΕ) 2019/945 και στον εκτελεστικό κανονισμό (ΕΕ) 2019/947. Ισχύουν επίσης οι ακόλουθοι ορισμοί:
            
                        1)
                     
                     
                        «εναέριος χώρος U-space»: γεωγραφική ζώνη ΣμηΕΑ που ορίζεται από τα κράτη μέλη, στην οποία επιτρέπεται να εκτελούνται πτητικές λειτουργίες ΣμηΕΑ μόνο με την υποστήριξη υπηρεσιών U-space·
                     
                  
                        2)
                     
                     
                        «υπηρεσία U-space»: υπηρεσία που βασίζεται σε ψηφιακές υπηρεσίες και αυτοματοποίηση λειτουργιών σχεδιασμένων για την υποστήριξη ασφαλούς, προστατευμένης και αποδοτικής πρόσβασης στον εναέριο χώρο U-space για μεγάλο αριθμό ΣμηΕΑ·
                     
                  
                        3)
                     
                     
                        «αξιολόγηση κινδύνων εναέριου χώρου»: αξιολόγηση των κινδύνων σε επίπεδο λειτουργίας, ασφάλειας και προστασίας από έκνομες ενέργειες, η οποία λαμβάνει υπόψη τα απαιτούμενα επίπεδα επιδόσεων ασφάλειας πτήσεων που ορίζονται στο ευρωπαϊκό σχέδιο αεροπορικής ασφάλειας και στο κρατικό πρόγραμμα ασφάλειας που αναφέρονται στα άρθρα 6 και 7 του κανονισμού (ΕΕ) 2018/1139, τον τύπο, την πολυπλοκότητα και την πυκνότητα της κυκλοφορίας, τη θέση, τα απόλυτα ή τα σχετικά ύψη και την κατηγοριοποίηση του εναέριου χώρου·
                     
                  
                        4)
                     
                     
                        «υπηρεσία κοινών πληροφοριών»: υπηρεσία που συνίσταται στη διάδοση στατικών και δυναμικών δεδομένων προκειμένου να καταστεί δυνατή η παροχή υπηρεσιών U-space για τη διαχείριση της κυκλοφορίας μη επανδρωμένων αεροσκαφών·
                     
                  
                        5)
                     
                     
                        «κύρια εγκατάσταση»: τα κεντρικά γραφεία ή η καταστατική έδρα ενός παρόχου υπηρεσιών U-space ή υπηρεσιών κοινών πληροφοριών στο κράτος μέλος εντός του οποίου ασκούνται οι κύριες χρηματοοικονομικές λειτουργίες και ο επιχειρησιακός έλεγχος του παρόχου υπηρεσιών·
                     
                  
                        6)
                     
                     
                        «δυναμική αναδιαμόρφωση του εναέριου χώρου»: η προσωρινή τροποποίηση του εναέριου χώρου U-space προκειμένου να ληφθούν υπόψη βραχυπρόθεσμες μεταβολές της ζήτησης κυκλοφορίας επανδρωμένων αεροσκαφών, με την προσαρμογή των γεωγραφικών ορίων του εν λόγω εναέριου χώρου U-space.
                     
                  
         ΚΕΦΑΛΑΙΟ II
         
            ΕΝΑΕΡΙΟΣ ΧΩΡΟΣ U-SPACE ΚΑΙ ΥΠΗΡΕΣΙΕΣ ΚΟΙΝΩΝ ΠΛΗΡΟΦΟΡΙΩΝ
         
         
            Άρθρο 3
            Εναέριος χώρος U-space
            
               1.   Όταν τα κράτη μέλη ορίζουν εναέριο χώρο U-space για λόγους ασφάλειας, προστασίας από έκνομες ενέργειες, προστασίας της ιδιωτικής ζωής ή για περιβαλλοντικούς λόγους, ο ορισμός αυτός υποστηρίζεται από αξιολόγηση κινδύνων εναέριου χώρου.
            
            
               2.   Όλες οι πτητικές λειτουργίες ΣμηΕΑ στον εναέριο χώρο U-space υπόκεινται τουλάχιστον στις ακόλουθες υποχρεωτικές υπηρεσίες U-space:
               
                           α)
                        
                        
                           την υπηρεσία ταυτοποίησης δικτύου που αναφέρεται στο άρθρο 8·
                        
                     
                           β)
                        
                        
                           την υπηρεσία γεωενημερότητας που αναφέρεται στο άρθρο 9·
                        
                     
                           γ)
                        
                        
                           την υπηρεσία χορήγησης άδειας πτήσης ΣμηΕΑ που αναφέρεται στο άρθρο 10·
                        
                     
                           δ)
                        
                        
                           την υπηρεσία πληροφοριών κυκλοφορίας που αναφέρεται στο άρθρο 11.
                        
                     
            
               3.   Για κάθε εναέριο χώρο U-space, με βάση την αξιολόγηση κινδύνων εναέριου χώρου που αναφέρεται στην παράγραφο 1, τα κράτη μέλη μπορούν να απαιτούν πρόσθετες υπηρεσίες U-space που επιλέγονται από τις υπηρεσίες που αναφέρονται στα άρθρα 12 και 13.
            
            
               4.   Για κάθε εναέριο χώρο U-space, με βάση την αξιολόγηση κινδύνων εναέριου χώρου που αναφέρεται στην παράγραφο 1 και με τη χρήση των κριτηρίων που καθορίζονται στο παράρτημα I, τα κράτη μέλη καθορίζουν:
               
                           α)
                        
                        
                           τις δυνατότητες και τις απαιτήσεις επιδόσεων των ΣμηΕΑ·
                        
                     
                           β)
                        
                        
                           τις απαιτήσεις επιδόσεων των υπηρεσιών U-space·
                        
                     
                           γ)
                        
                        
                           τις ισχύουσες επιχειρησιακές συνθήκες και τους ισχύοντες περιορισμούς εναέριου χώρου.
                        
                     
            
               5.   Τα κράτη μέλη παρέχουν στους παρόχους υπηρεσιών U-space πρόσβαση στα σχετικά δεδομένα, εφόσον απαιτείται για την εφαρμογή του παρόντος κανονισμού, όσον αφορά:
               
                           α)
                        
                        
                           το σύστημα καταχώρισης των φορέων εκμετάλλευσης ΣμηΕΑ, το οποίο αναφέρεται στο άρθρο 14 του εκτελεστικού κανονισμού (ΕΕ) 2019/947, του κράτους μέλους στο οποίο οι πάροχοι υπηρεσιών U-space προσφέρουν τις υπηρεσίες τους· και
                        
                     
                           β)
                        
                        
                           τα συστήματα καταχώρισης φορέων εκμετάλλευσης ΣμηΕΑ άλλων κρατών μελών μέσω του αποθετηρίου πληροφοριών που αναφέρεται στο άρθρο 74 του κανονισμού (ΕΕ) 2018/1139.
                        
                     
            
               6.   Τα κράτη μέλη καθιστούν διαθέσιμες τις πληροφορίες για τον εναέριο χώρο U-space σύμφωνα με το άρθρο 15 παράγραφος 3 του κανονισμού (ΕΕ) 2019/947, καθώς και μέσω της οικείας υπηρεσίας αεροναυτικών πληροφοριών.
            
            
               7.   Όταν τα κράτη μέλη αποφασίζουν να δημιουργήσουν διασυνοριακό εναέριο χώρο U-space, αποφασίζουν από κοινού:
               
                           α)
                        
                        
                           τον καθορισμό του διασυνοριακού εναέριου χώρου U-space·
                        
                     
                           β)
                        
                        
                           την παροχή διασυνοριακών υπηρεσιών U-space·
                        
                     
                           γ)
                        
                        
                           την παροχή διασυνοριακών υπηρεσιών κοινών πληροφοριών.
                        
                     
         
         
            Άρθρο 4
            Δυναμική αναδιαμόρφωση του εναέριου χώρου
            Όταν κράτος μέλος καθορίζει εναέριο χώρο U-space εντός ελεγχόμενου εναέριου χώρου, διασφαλίζει ότι εφαρμόζεται η δυναμική αναδιαμόρφωση του εναέριου χώρου εντός του εν λόγω εναέριου χώρου U-space, όπως προβλέπεται στο στοιχείο ATS.TR.237 του εκτελεστικού κανονισμού (ΕΕ) 2021/665 για την τροποποίηση του κανονισμού (ΕΕ) 2017/373, ώστε να διασφαλιστεί ότι διατηρείται ο διαχωρισμός των επανδρωμένων αεροσκαφών στα οποία παρέχεται υπηρεσία ελέγχου εναέριας κυκλοφορίας και των ΣμηΕΑ.
         
         
            Άρθρο 5
            Υπηρεσίες κοινών πληροφοριών
            
               1.   Τα κράτη μέλη καθιστούν διαθέσιμα τα ακόλουθα δεδομένα στο πλαίσιο των υπηρεσιών κοινών πληροφοριών κάθε εναέριου χώρου U-space:
               
                           α)
                        
                        
                           τα οριζόντια και κατακόρυφα όρια του εναέριου χώρου U-space·
                        
                     
                           β)
                        
                        
                           τις απαιτήσεις που καθορίζονται δυνάμει του άρθρου 3 παράγραφος 4·
                        
                     
                           γ)
                        
                        
                           κατάλογο πιστοποιημένων παρόχων υπηρεσιών U-space που παρέχουν υπηρεσίες U-space στον εναέριο χώρο U-space, με τις ακόλουθες πληροφορίες:
                           
                                       i)
                                    
                                    
                                       ταυτότητα και στοιχεία επικοινωνίας των ενεργών παρόχων υπηρεσιών U-space·
                                    
                                 
                                       ii)
                                    
                                    
                                       παρεχόμενες υπηρεσίες U-space·
                                    
                                 
                                       iii)
                                    
                                    
                                       περιορισμούς στην πιστοποίηση, αν υπάρχουν·
                                    
                                 
                     
                           δ)
                        
                        
                           τυχόν παρακείμενο/-ους εναέριο/-ιους χώρο/-ους U-space·
                        
                     
                           ε)
                        
                        
                           γεωγραφικές ζώνες ΣμηΕΑ που σχετίζονται με τον εναέριο χώρο U-space και δημοσιεύονται από τα κράτη μέλη σύμφωνα με τον εκτελεστικό κανονισμό (ΕΕ) 2019/947·
                        
                     
                           στ)
                        
                        
                           στατικούς και δυναμικούς περιορισμούς εναέριου χώρου που καθορίζονται από τις αρμόδιες αρχές και περιορίζουν μόνιμα ή προσωρινά τον όγκο του εναέριου χώρου εντός του εναέριου χώρου U-space στον οποίο μπορούν να εκτελούνται πτητικές λειτουργίες ΣμηΕΑ.
                        
                     
            
               2.   Τα κράτη μέλη διασφαλίζουν ότι τα σχετικά επιχειρησιακά δεδομένα που αναφέρονται στο στοιχείο ATS.OR.127 του εκτελεστικού κανονισμού (ΕΕ) 2021/665 για την τροποποίηση του κανονισμού (ΕΕ) 2017/373, καθώς και τα δεδομένα που προκύπτουν από τη δυναμική αναδιαμόρφωση εναέριου χώρου που αναφέρεται στο στοιχείο ATS.TR.237, είναι διαθέσιμα στο πλαίσιο των υπηρεσιών κοινών πληροφοριών κάθε εναέριου χώρου U-space.
            
            
               3.   Οι πάροχοι υπηρεσιών U-space καθιστούν διαθέσιμους τους όρους και τις προϋποθέσεις των υπηρεσιών τους στο πλαίσιο των υπηρεσιών κοινών πληροφοριών κάθε εναέριου χώρου U-space στον οποίο προσφέρουν τις υπηρεσίες τους.
            
            
               4.   Οι πάροχοι υπηρεσιών κοινών πληροφοριών διασφαλίζουν ότι οι πληροφορίες που αναφέρονται στις παραγράφους 1, 2 και 3:
               
                           α)
                        
                        
                           καθίστανται διαθέσιμες σύμφωνα με το παράρτημα II·
                        
                     
                           β)
                        
                        
                           συμμορφώνονται με τις αναγκαίες απαιτήσεις ποιότητας, χρονοκαθυστέρησης και προστασίας των δεδομένων που καθορίζονται στο παράρτημα III.
                        
                     
            
               5.   Πρόσβαση σε υπηρεσίες κοινών πληροφοριών παρέχεται στις αρμόδιες αρχές, σε παρόχους υπηρεσιών εναέριας κυκλοφορίας, σε παρόχους υπηρεσιών U-space και σε φορείς εκμετάλλευσης ΣμηΕΑ, χωρίς διακρίσεις, μεταξύ άλλων με τα ίδια επίπεδα ποιότητας, χρονοκαθυστέρησης και προστασίας των δεδομένων.
            
            
               6.   Τα κράτη μέλη μπορούν να ορίσουν έναν ενιαίο πάροχο υπηρεσιών κοινών πληροφοριών για την παροχή των υπηρεσιών κοινών πληροφοριών σε αποκλειστική βάση, σε όλους ή ορισμένους από τους εναέριους χώρους U-space υπό την ευθύνη τους. Στην περίπτωση αυτή, οι πληροφορίες που αναφέρονται στις παραγράφους 1 έως 3 τίθενται στη διάθεση του ενιαίου παρόχου υπηρεσιών κοινών πληροφοριών, ο οποίος τις παρέχει στη συνέχεια σύμφωνα με την παράγραφο 5.
            
            
               7.   Ο εν λόγω ενιαίος πάροχος υπηρεσιών κοινών πληροφοριών πληροί τις απαιτήσεις που αναφέρονται στις παραγράφους 4 και 5 και πιστοποιείται σύμφωνα με το κεφάλαιο V του παρόντος κανονισμού.
            
            
               8.   Το κράτος μέλος που ορίζει έναν ενιαίο πάροχο υπηρεσιών κοινών πληροφοριών ενημερώνει αμελλητί τον Οργανισμό και τα άλλα κράτη μέλη για κάθε απόφαση που αφορά το πιστοποιητικό του ενιαίου παρόχου υπηρεσιών κοινών πληροφοριών. Ο Οργανισμός περιλαμβάνει στο αποθετήριο που αναφέρεται στο άρθρο 74 του κανονισμού (ΕΕ) 2018/1139 πληροφορίες σχετικά με όλες τις αποφάσεις που κοινοποιούνται από τα κράτη μέλη σύμφωνα με την παρούσα παράγραφο.
            
         
         ΚΕΦΑΛΑΙΟ III
         
            ΓΕΝΙΚΕΣ ΑΠΑΙΤΗΣΕΙΣ ΓΙΑ ΦΟΡΕΙΣ ΕΚΜΕΤΑΛΛΕΥΣΗΣ ΣΜΗΕΑ ΚΑΙ ΠΑΡΟΧΟΥΣ ΥΠΗΡΕΣΙΩΝ U-SPACE
         
         
            Άρθρο 6
            Φορείς εκμετάλλευσης ΣμηΕΑ
            
               1.   Όταν δραστηριοποιούνται στον εναέριο χώρο U-space, οι φορείς εκμετάλλευσης ΣμηΕΑ:
               
                           α)
                        
                        
                           διασφαλίζουν ότι τα ΣμηΕΑ που θα επιχειρούν στον εναέριο χώρο U-space διαθέτουν τις δυνατότητες και πληρούν τις απαιτήσεις επιδόσεων που καθορίζονται σύμφωνα με το άρθρο 3 παράγραφος 4 στοιχείο α)·
                        
                     
                           β)
                        
                        
                           διασφαλίζουν ότι, κατά τις πτητικές λειτουργίες τους, χρησιμοποιούνται οι αναγκαίες υπηρεσίες U-space που αναφέρονται στο άρθρο 3 παράγραφοι 2 και 3, και τηρούνται οι απαιτήσεις τους·
                        
                     
                           γ)
                        
                        
                           συμμορφώνονται με τις ισχύουσες επιχειρησιακές συνθήκες και τους ισχύοντες περιορισμούς εναέριου χώρου που αναφέρονται στο άρθρο 3 παράγραφος 4 στοιχείο γ).
                        
                     
            
               2.   Οι φορείς εκμετάλλευσης ΣμηΕΑ μπορούν να παρέχουν υπηρεσίες U-space στον εαυτό τους. Στην περίπτωση αυτή, θεωρούνται πάροχοι υπηρεσιών U-space για τους σκοπούς του παρόντος κανονισμού.
            
            
               3.   Πριν από την εκτέλεση πτητικών λειτουργιών στον εναέριο χώρο U-space, οι φορείς εκμετάλλευσης ΣμηΕΑ συμμορφώνονται με τις απαιτήσεις του εκτελεστικού κανονισμού (ΕΕ) 2019/947, συμπεριλαμβανομένων, κατά περίπτωση, της κατοχής άδειας πτητικής λειτουργίας ή πιστοποιητικού που εκδίδεται από την αρμόδια αρχή του κράτους μέλους καταχώρισης και της συμμόρφωσης με τους επιχειρησιακούς περιορισμούς που καθορίζονται από κράτος μέλος σε οποιαδήποτε γεωγραφική ζώνη ΣμηΕΑ.
            
            
               4.   Πριν από κάθε μεμονωμένη πτήση, ο φορέας εκμετάλλευσης ΣμηΕΑ υποβάλλει αίτημα χορήγησης άδειας πτήσης ΣμηΕΑ στον οικείο πάροχο υπηρεσιών U-space, μέσω της υπηρεσίας χορήγησης άδειας πτήσης ΣμηΕΑ που αναφέρεται στο άρθρο 10, σύμφωνα με το παράρτημα IV.
            
            
               5.   Όταν είναι έτοιμος να ξεκινήσει την πτήση, ο φορέας εκμετάλλευσης ΣμηΕΑ ζητεί από τον πάροχο υπηρεσιών U-space να ενεργοποιήσει την άδεια πτήσης ΣμηΕΑ. Μόλις λάβει επιβεβαίωση της ενεργοποίησης της άδειας πτήσης ΣμηΕΑ από τον πάροχο υπηρεσιών U-space, ο φορέας εκμετάλλευσης ΣμηΕΑ δικαιούται να ξεκινήσει την πτήση του.
            
            
               6.   Οι φορείς εκμετάλλευσης ΣμηΕΑ συμμορφώνονται με την άδεια πτήσης ΣμηΕΑ, συμπεριλαμβανομένων των ορίων απόκλισης από την άδεια που αναφέρονται στο άρθρο 10 παράγραφος 2 στοιχείο δ), καθώς και με τυχόν αλλαγές σε αυτά. Ο πάροχος υπηρεσιών U-space μπορεί να εισαγάγει αλλαγές στην άδεια κατά τη διάρκεια οποιασδήποτε φάσης της πτήσης και, στην περίπτωση αυτή, ενημερώνει σχετικά τους φορείς εκμετάλλευσης ΣμηΕΑ.
            
            
               7.   Όταν οι φορείς εκμετάλλευσης ΣμηΕΑ δεν είναι σε θέση να συμμορφωθούν με τα όρια απόκλισης από την άδεια πτήσης ΣμηΕΑ που αναφέρονται στο άρθρο 10 παράγραφος 2 στοιχείο δ), ζητούν νέα άδεια πτήσης ΣμηΕΑ.
            
            
               8.   Οι φορείς εκμετάλλευσης ΣμηΕΑ προβλέπουν μέτρα και διαδικασίες αντιμετώπισης απρόοπτων καταστάσεων. Θέτουν στη διάθεση των παρόχων υπηρεσιών U-space τα οικεία μέτρα και διαδικασίες αντιμετώπισης απρόοπτων καταστάσεων.
            
         
         
            Άρθρο 7
            Πάροχοι υπηρεσιών U-space·
            
               1.   Οι υπηρεσίες U-space παρέχονται από νομικά πρόσωπα τα οποία έχουν πιστοποιηθεί ως πάροχοι υπηρεσιών U-space σύμφωνα με το κεφάλαιο V.
            
            
               2.   Οι πάροχοι υπηρεσιών U-space είναι υπεύθυνοι για την παροχή των υπηρεσιών U-space που αναφέρονται στο άρθρο 3 παράγραφοι 2 και 3 στους φορείς εκμετάλλευσης ΣμηΕΑ κατά τη διάρκεια όλων των φάσεων πτητικών λειτουργιών στον εν λόγω εναέριο χώρο U-space.
            
            
               3.   Οι πάροχοι υπηρεσιών U-space συνάπτουν συμφωνίες με τους παρόχους υπηρεσιών εναέριας κυκλοφορίας για να διασφαλίσουν επαρκή συντονισμό των δραστηριοτήτων, καθώς και την ανταλλαγή σχετικών επιχειρησιακών δεδομένων και πληροφοριών σύμφωνα με το παράρτημα V.
            
            
               4.   Οι πάροχοι υπηρεσιών U-space χειρίζονται τα δεδομένα εναέριας κυκλοφορίας χωρίς διακρίσεις, περιορισμούς ή παρεμβολές, ανεξάρτητα από τον αποστολέα ή τον παραλήπτη, το περιεχόμενο, την εφαρμογή, την υπηρεσία ή τον τερματικό εξοπλισμό τους.
            
            
               5.   Οι πάροχοι υπηρεσιών U-space:
               
                           α)
                        
                        
                           ανταλλάσσουν μεταξύ τους κάθε πληροφορία που είναι σημαντική για την ασφαλή παροχή των υπηρεσιών U-space·
                        
                     
                           β)
                        
                        
                           τηρούν κοινό, προστατευμένο, διαλειτουργικό και ανοικτό πρωτόκολλο επικοινωνίας και χρησιμοποιούν τις πλέον πρόσφατες διαθέσιμες πληροφορίες σύμφωνα με το παράρτημα II·
                        
                     
                           γ)
                        
                        
                           διασφαλίζουν ότι οι πληροφορίες ανταλλάσσονται σύμφωνα με τις απαιτήσεις ποιότητας, χρονοκαθυστέρησης και προστασίας των δεδομένων που ορίζονται στο παράρτημα III·
                        
                     
                           δ)
                        
                        
                           διασφαλίζουν την πρόσβαση στις πληροφορίες που ανταλλάσσονται και την απαραίτητη προστασία τους.
                        
                     
            
               6.   Οι πάροχοι υπηρεσιών U-space αναφέρουν τα ακόλουθα στην αρμόδια αρχή:
               
                           α)
                        
                        
                           την έναρξη πτητικών λειτουργιών μετά την παραλαβή του πιστοποιητικού που αναφέρεται στο άρθρο 14·
                        
                     
                           β)
                        
                        
                           τη διακοπή και την επακόλουθη επανέναρξη των πτητικών λειτουργιών, κατά περίπτωση.
                        
                     
         
         ΚΕΦΑΛΑΙΟ IV
         
            ΥΠΗΡΕΣΙΕΣ U-SPACE
         
         
            Άρθρο 8
            Υπηρεσία ταυτοποίησης δικτύου
            
               1.   Η υπηρεσία ταυτοποίησης δικτύου επιτρέπει τη συνεχή διεκπεραίωση της εξ αποστάσεως ταυτοποίησης του ΣμηΕΑ καθ’ όλη τη διάρκεια της πτήσης και παρέχει την εξ αποστάσεως ταυτοποίηση του ΣμηΕΑ στους εξουσιοδοτημένους χρήστες που αναφέρονται στην παράγραφο 4 κατά τρόπο συγκεντρωτικό.
            
            
               2.   Η υπηρεσία ταυτοποίησης δικτύου δίνει στους εξουσιοδοτημένους χρήστες τη δυνατότητα να λαμβάνουν μηνύματα με το ακόλουθο περιεχόμενο:
               
                           α)
                        
                        
                           τον αριθμό μητρώου του φορέα εκμετάλλευσης ΣμηΕΑ·
                        
                     
                           β)
                        
                        
                           τον μοναδικό αριθμό σειράς του μη επανδρωμένου αεροσκάφους ή, σε περίπτωση ιδιοκατασκευής του μη επανδρωμένου αεροσκάφους, τον μοναδικό αριθμό σειράς της πρόσθετης μονάδας·
                        
                     
                           γ)
                        
                        
                           τη γεωγραφική θέση του ΣμηΕΑ, το απόλυτο ύψος του πάνω από τη μέση στάθμη της θάλασσας και το σχετικό ύψος πάνω από την επιφάνεια ή το σημείο απογείωσης·
                        
                     
                           δ)
                        
                        
                           την πορεία διαδρομής μετρούμενη δεξιόστροφα από τον πραγματικό βορρά και την ταχύτητα εδάφους του ΣμηΕΑ·
                        
                     
                           ε)
                        
                        
                           τη γεωγραφική θέση του χειριστή εξ αποστάσεως ή, αν δεν είναι διαθέσιμη, το σημείο απογείωσης·
                        
                     
                           στ)
                        
                        
                           την κατάσταση έκτακτης ανάγκης του ΣμηΕΑ·
                        
                     
                           ζ)
                        
                        
                           τη χρονική στιγμή κατά την οποία δημιουργήθηκαν τα μηνύματα.
                        
                     
            
               3.   Οι πληροφορίες που παρέχονται από τις υπηρεσίες ταυτοποίησης δικτύου επικαιροποιούνται με τη συχνότητα που έχει καθορίσει η αρμόδια αρχή.
            
            
               4.   Οι εξουσιοδοτημένοι χρήστες είναι:
               
                           α)
                        
                        
                           το ευρύ κοινό, όσον αφορά πληροφορίες που θεωρούνται δημόσιες σύμφωνα με τους ισχύοντες ενωσιακούς και εθνικούς κανόνες·
                        
                     
                           β)
                        
                        
                           άλλοι πάροχοι υπηρεσιών U-space, προκειμένου να διασφαλίζεται η ασφάλεια των πτητικών λειτουργιών στον εναέριο χώρο U-space·
                        
                     
                           γ)
                        
                        
                           οι σχετικοί πάροχοι υπηρεσιών εναέριας κυκλοφορίας·
                        
                     
                           δ)
                        
                        
                           ο ενιαίος πάροχος υπηρεσιών κοινών πληροφοριών, εφόσον έχει οριστεί·
                        
                     
                           ε)
                        
                        
                           οι οικείες αρμόδιες αρχές.
                        
                     
         
         
            Άρθρο 9
            Υπηρεσία γεωενημερότητας
            
               1.   Στους φορείς εκμετάλλευσης ΣμηΕΑ παρέχεται υπηρεσία γεωενημερότητας, αποτελούμενη από τις ακόλουθες πληροφορίες γεωενημερότητας:
               
                           α)
                        
                        
                           πληροφορίες σχετικά με τις ισχύουσες επιχειρησιακές συνθήκες και τους ισχύοντες περιορισμούς εναέριου χώρου εντός του εναέριου χώρου U-space·
                        
                     
                           β)
                        
                        
                           γεωγραφικές ζώνες ΣμηΕΑ, σχετικές με τον εναέριο χώρο U-space·
                        
                     
                           γ)
                        
                        
                           προσωρινούς περιορισμούς που ισχύουν για τη χρήση του εναέριου χώρου εντός του εναέριου χώρου U-space.
                        
                     
            
               2.   Οι πάροχοι υπηρεσιών U-space αποστέλλουν εγκαίρως τις πληροφορίες γεωενημερότητας, ώστε να είναι δυνατή η αντιμετώπιση απρόοπτων καταστάσεων και καταστάσεων έκτακτης ανάγκης από τους φορείς εκμετάλλευσης ΣμηΕΑ, και περιλαμβάνουν τον χρόνο επικαιροποίησής τους, καθώς και αριθμό έκδοσης ή χρόνο ισχύος, ή και τα δύο.
            
         
         
            Άρθρο 10
            Υπηρεσία χορήγησης άδειας πτήσης ΣμηΕΑ
            
               1.   Οι πάροχοι υπηρεσιών U-space παρέχουν στους φορείς εκμετάλλευσης ΣμηΕΑ την άδεια πτήσης ΣμηΕΑ για κάθε μεμονωμένη πτήση, στην οποία καθορίζονται οι όροι και οι προϋποθέσεις της εν λόγω πτήσης, μέσω υπηρεσίας χορήγησης άδειας πτήσης ΣμηΕΑ.
            
            
               2.   Όταν οι πάροχοι υπηρεσιών U-space λαμβάνουν από τον φορέα εκμετάλλευσης ΣμηΕΑ αίτημα χορήγησης άδειας πτήσης ΣμηΕΑ:
               
                           α)
                        
                        
                           ελέγχουν αν το αίτημα χορήγησης άδειας πτήσης ΣμηΕΑ είναι πλήρες και ορθό και υποβάλλεται σύμφωνα με το παράρτημα IV·
                        
                     
                           β)
                        
                        
                           αποδέχονται το αίτημα χορήγησης άδειας πτήσης ΣμηΕΑ, εάν η πτήση την οποία αφορά η άδεια πτήσης ΣμηΕΑ δεν διασταυρώνεται στον χώρο και τον χρόνο με οποιεσδήποτε άλλες κοινοποιημένες άδειες πτήσης ΣμηΕΑ εντός του ίδιου εναέριου χώρου U-space, σύμφωνα με τους κανόνες προτεραιότητας που καθορίζονται στην παράγραφο 8·
                        
                     
                           γ)
                        
                        
                           ενημερώνουν τον φορέα εκμετάλλευσης ΣμηΕΑ σχετικά με την αποδοχή ή την απόρριψη του αιτήματος χορήγησης άδειας πτήσης ΣμηΕΑ·
                        
                     
                           δ)
                        
                        
                           κατά την ενημέρωση του φορέα εκμετάλλευσης ΣμηΕΑ σχετικά με την αποδοχή του αιτήματος χορήγησης άδειας πτήσης ΣμηΕΑ, αναφέρουν τα επιτρεπόμενα όρια απόκλισης από την άδεια πτήσης ΣμηΕΑ.
                        
                     
            
               3.   Κατά την έκδοση άδειας πτήσης ΣμηΕΑ, οι πάροχοι υπηρεσιών U-space χρησιμοποιούν, κατά περίπτωση, μετεωρολογικές πληροφορίες που παρέχονται από την υπηρεσία μετεωρολογικών πληροφοριών που αναφέρεται στο άρθρο 12.
            
            
               4.   Όταν οι πάροχοι υπηρεσιών U-space δεν είναι σε θέση να χορηγήσουν άδεια πτήσης ΣμηΕΑ σύμφωνα με το αίτημα του φορέα εκμετάλλευσης ΣμηΕΑ, οι πάροχοι υπηρεσιών U-space μπορούν να προτείνουν στον φορέα εκμετάλλευσης ΣμηΕΑ εναλλακτική άδεια πτήσης ΣμηΕΑ.
            
            
               5.   Μόλις λάβουν το αίτημα ενεργοποίησης άδειας πτήσης ΣμηΕΑ που αναφέρεται στο άρθρο 6 παράγραφος 5, οι πάροχοι υπηρεσιών U-space επιβεβαιώνουν την ενεργοποίηση της άδειας πτήσης ΣμηΕΑ χωρίς αδικαιολόγητη καθυστέρηση.
            
            
               6.   Οι πάροχοι υπηρεσιών U-space θεσπίζουν κατάλληλες ρυθμίσεις για την επίλυση αντικρουόμενων αιτημάτων χορήγησης άδειας πτήσης ΣμηΕΑ τα οποία λαμβάνουν διαφορετικοί πάροχοι υπηρεσιών U-space από φορείς εκμετάλλευσης ΣμηΕΑ.
            
            
               7.   Οι πάροχοι υπηρεσιών U-space ελέγχουν το αίτημα χορήγησης άδειας πτήσης ΣμηΕΑ με βάση τους περιορισμούς του εναέριου χώρου U-space και τους προσωρινούς περιορισμούς εναέριου χώρου.
            
            
               8.   Κατά τη διεκπεραίωση αιτημάτων χορήγησης άδειας πτήσης ΣμηΕΑ, οι πάροχοι υπηρεσιών U-space δίνουν προτεραιότητα σε ΣμηΕΑ που εκτελούν ειδικές πτητικές επιχειρήσεις, όπως αναφέρεται στο άρθρο 4 του εκτελεστικού κανονισμού (ΕΕ) αριθ. 923/2012.
            
            
               9.   Όταν δύο αιτήματα χορήγησης άδειας πτήσης ΣμηΕΑ έχουν την ίδια προτεραιότητα, διεκπεραιώνονται με βάση την αρχή της εξυπηρέτησης κατά χρονολογική σειρά.
            
            
               10.   Οι πάροχοι υπηρεσιών U-space ελέγχουν συνεχώς τις υπάρχουσες άδειες πτήσης με βάση τους νέους δυναμικούς περιορισμούς του εναέριου χώρου, καθώς και τις πληροφορίες σχετικά με την κυκλοφορία επανδρωμένων αεροσκαφών που κοινοποιούν οι σχετικές μονάδες υπηρεσιών εναέριας κυκλοφορίας, ειδικότερα όσον αφορά επανδρωμένα αεροσκάφη για τα οποία είναι γνωστό ή πιστεύεται ότι βρίσκονται σε κατάσταση έκτακτης ανάγκης, μεταξύ άλλων όταν υφίστανται έκνομες ενέργειες, και επικαιροποιούν ή ανακαλούν άδειες εφόσον το απαιτούν περιστάσεις.
            
            
               11.   Οι πάροχοι υπηρεσιών U-space εκδίδουν μοναδικό αριθμό άδειας για κάθε άδεια πτήσης ΣμηΕΑ. Ο αριθμός αυτός επιτρέπει την ταυτοποίηση της πτήσης για την οποία χορηγήθηκε άδεια, του φορέα εκμετάλλευσης ΣμηΕΑ και του παρόχου υπηρεσιών U-space που εκδίδει την άδεια πτήσης ΣμηΕΑ.
            
         
         
            Άρθρο 11
            Υπηρεσία πληροφοριών κυκλοφορίας
            
               1.   Η υπηρεσία πληροφοριών κυκλοφορίας που παρέχεται στον φορέα εκμετάλλευσης ΣμηΕΑ περιέχει πληροφορίες για οποιαδήποτε άλλη ορατή εναέρια κυκλοφορία, η οποία μπορεί να βρίσκεται κοντά στη θέση ή την προβλεπόμενη διαδρομή της πτήσης ΣμηΕΑ.
            
            
               2.   Η υπηρεσία πληροφοριών κυκλοφορίας περιλαμβάνει πληροφορίες σχετικά με την κυκλοφορία επανδρωμένων αεροσκαφών και ΣμηΕΑ που κοινοποιούνται από άλλους παρόχους υπηρεσιών U-space και τις σχετικές μονάδες υπηρεσιών εναέριας κυκλοφορίας.
            
            
               3.   Η υπηρεσία πληροφοριών κυκλοφορίας παρέχει πληροφορίες σχετικά με άλλη γνωστή εναέρια κυκλοφορία και:
               
                           α)
                        
                        
                           περιλαμβάνει τη θέση, τον χρόνο αναφοράς, καθώς και την ταχύτητα, την πορεία ή την κατεύθυνση και την κατάσταση έκτακτης ανάγκης του αεροσκάφους, εφόσον είναι γνωστή·
                        
                     
                           β)
                        
                        
                           επικαιροποιείται με τη συχνότητα που έχει καθορίσει η αρμόδια αρχή σύμφωνα με το παράρτημα I.
                        
                     
            
               4.   Μόλις λάβουν τις υπηρεσίες πληροφοριών κυκλοφορίας από τον πάροχο υπηρεσιών U-space, οι φορείς εκμετάλλευσης ΣμηΕΑ λαμβάνουν τα σχετικά μέτρα για την αποφυγή κάθε κινδύνου σύγκρουσης.
            
         
         
            Άρθρο 12
            Υπηρεσία μετεωρολογικών πληροφοριών
            
               1.   Κατά την παροχή υπηρεσίας μετεωρολογικών πληροφοριών, οι πάροχοι υπηρεσιών U-space:
               
                           α)
                        
                        
                           συλλέγουν μετεωρολογικά δεδομένα, τα οποία παρέχονται από αξιόπιστες πηγές, για τη διατήρηση της ασφάλειας και τη στήριξη επιχειρησιακών αποφάσεων άλλων υπηρεσιών U-space·
                        
                     
                           β)
                        
                        
                           παρέχουν στον φορέα εκμετάλλευσης ΣμηΕΑ μετεωρολογικές προγνώσεις και πραγματικές μετεωρολογικές πληροφορίες είτε πριν είτε κατά τη διάρκεια της πτήσης.
                        
                     
            
               2.   Η υπηρεσία μετεωρολογικών πληροφοριών περιλαμβάνει τουλάχιστον:
               
                           α)
                        
                        
                           την κατεύθυνση του ανέμου, μετρούμενη δεξιόστροφα μέσω του πραγματικού βορρά, και την ταχύτητα σε μέτρα ανά δευτερόλεπτο, συμπεριλαμβανομένων των ριπών·
                        
                     
                           β)
                        
                        
                           το ύψος του χαμηλότερου διάσπαρτου ή νεφοσκεπούς στρώματος νέφωσης σε εκατοντάδες πόδια πάνω από την επιφάνεια του εδάφους·
                        
                     
                           γ)
                        
                        
                           την ορατότητα σε μέτρα και χιλιόμετρα·
                        
                     
                           δ)
                        
                        
                           τη θερμοκρασία και το σημείο δρόσου·
                        
                     
                           ε)
                        
                        
                           δείκτες δραστηριότητας μεταφοράς και κατακρήμνισης·
                        
                     
                           στ)
                        
                        
                           τη θέση και τον χρόνο της παρατήρησης ή τους χρόνους και τις τοποθεσίες ισχύος της πρόγνωσης·
                        
                     
                           ζ)
                        
                        
                           την κατάλληλη ατμοσφαιρική πίεση στη μέση στάθμη της θάλασσας (QNH) με γεωγραφική θέση εφαρμογής.
                        
                     
            
               3.   Οι πάροχοι υπηρεσιών U-space παρέχουν επίκαιρες και αξιόπιστες μετεωρολογικές πληροφορίες για την υποστήριξη της πτητικής λειτουργίας ΣμηΕΑ.
            
         
         
            Άρθρο 13
            Υπηρεσία παρακολούθησης της συμμόρφωσης
            
               1.   Η υπηρεσία παρακολούθησης της συμμόρφωσης επιτρέπει στους φορείς εκμετάλλευσης ΣμηΕΑ να επαληθεύουν κατά πόσον συμμορφώνονται με τις απαιτήσεις που ορίζονται στο άρθρο 6 παράγραφος 1 και τους όρους της άδειας πτήσης ΣμηΕΑ. Για τον σκοπό αυτό, η υπηρεσία αυτή ειδοποιεί τον φορέα εκμετάλλευσης ΣμηΕΑ σε περίπτωση παραβίασης των ορίων απόκλισης από την άδεια πτήσης και μη συμμόρφωσης με τις απαιτήσεις του άρθρου 6 παράγραφος 1.
            
            
               2.   Όταν η υπηρεσία παρακολούθησης της συμμόρφωσης εντοπίζει παρέκκλιση από την άδεια πτήσης, ο πάροχος υπηρεσιών U-space ειδοποιεί τους άλλους φορείς εκμετάλλευσης ΣμηΕΑ που εκτελούν πτητικές λειτουργίες κοντά στον οικείο φορέα εκμετάλλευσης ΣμηΕΑ, άλλους παρόχους υπηρεσιών U-space που παρέχουν υπηρεσίες στον ίδιο εναέριο χώρο και τις σχετικές μονάδες υπηρεσιών εναέριας κυκλοφορίας, που επιβεβαιώνουν τη λήψη της ειδοποίησης.
            
         
         ΚΕΦΑΛΑΙΟ V
         
            ΠΙΣΤΟΠΟΙΗΣΗ ΤΩΝ ΠΑΡΟΧΩΝ ΥΠΗΡΕΣΙΩΝ U-SPACE ΚΑΙ ΤΩΝ ΕΝΙΑΙΩΝ ΠΑΡΟΧΩΝ ΥΠΗΡΕΣΙΩΝ ΚΟΙΝΩΝ ΠΛΗΡΟΦΟΡΙΩΝ
         
         
            Άρθρο 14
            Αίτηση έκδοσης πιστοποιητικού
            
               1.   Οι πάροχοι υπηρεσιών U-space και, όταν έχουν οριστεί, οι ενιαίοι πάροχοι υπηρεσιών κοινών πληροφοριών διαθέτουν πιστοποιητικό που εκδίδεται από την αρμόδια αρχή του κράτους μέλους της κύριας εγκατάστασής τους.
            
            
               2.   Οι πάροχοι υπηρεσιών U-space και, όταν έχουν οριστεί, οι ενιαίοι πάροχοι υπηρεσιών κοινών πληροφοριών που έχουν την κύρια εγκατάσταση, την έδρα ή την κατοικία τους σε τρίτη χώρα, υποβάλλουν αίτηση για πιστοποιητικό στον Οργανισμό της Ευρωπαϊκής Ένωσης για την Ασφάλεια της Αεροπορίας (στο εξής: Οργανισμός).
            
            
               3.   Το πιστοποιητικό του παρόχου υπηρεσιών U-space εκδίδεται σύμφωνα με το παράρτημα VI.
            
            
               4.   Το πιστοποιητικό του ενιαίου παρόχου υπηρεσιών κοινών πληροφοριών εκδίδεται σύμφωνα με το παράρτημα VII.
            
            
               5.   Το πιστοποιητικό προσδιορίζει τα δικαιώματα και τα προνόμια του κατόχου του να παρέχει τις σχετικές υπηρεσίες.
            
            
               6.   Η αίτηση για την έκδοση πιστοποιητικού παρόχου υπηρεσιών U-space ή ενιαίου παρόχου υπηρεσιών κοινών πληροφοριών, ή για τροποποίηση υπάρχοντος πιστοποιητικού, υποβάλλεται με τη μορφή και τον τρόπο που καθορίζει η αρμόδια αρχή ή ο Οργανισμός, κατά περίπτωση.
            
         
         
            Άρθρο 15
            Προϋποθέσεις απόκτησης πιστοποιητικού
            
               1.   Στους παρόχους υπηρεσιών U-space και, όταν έχουν οριστεί, στους ενιαίους παρόχους υπηρεσιών κοινών πληροφοριών χορηγούνται πιστοποιητικά, εφόσον αποδείξουν ότι:
               
                           α)
                        
                        
                           είναι σε θέση να παρέχουν τις υπηρεσίες τους με ασφαλή, προστατευμένο, αποδοτικό, συνεχή και βιώσιμο τρόπο, ο οποίος συνάδει με τις σκοπούμενες πτητικές λειτουργίες ΣμηΕΑ και είναι σύμφωνος προς το επίπεδο επιδόσεων που καθορίζεται από τα κράτη μέλη για τον εναέριο χώρο U-space σύμφωνα με το άρθρο 3 παράγραφος 4·
                        
                     
                           β)
                        
                        
                           χρησιμοποιούν συστήματα και εξοπλισμό που εγγυώνται την ποιότητα, τη χρονοκαθυστέρηση και την προστασία του εναερίου χώρου U-space ή των υπηρεσιών κοινών πληροφοριών σύμφωνα με τον παρόντα κανονισμό·
                        
                     
                           γ)
                        
                        
                           διαθέτουν το κατάλληλο καθαρό κεφάλαιο, ανάλογο προς το κόστος και τους κινδύνους που συνδέονται με την παροχή υπηρεσιών U-space ή υπηρεσιών κοινών πληροφοριών·
                        
                     
                           δ)
                        
                        
                           είναι σε θέση να αναφέρουν περιστατικά σύμφωνα με το παράρτημα III τμήμα Α στοιχείο ATM/ANS.OR.A.065 του εκτελεστικού κανονισμού (ΕΕ) 2017/373·
                        
                     
                           ε)
                        
                        
                           εφαρμόζουν και διατηρούν σύστημα διαχείρισης σύμφωνα με το παράρτημα III τμήμα Β του εκτελεστικού κανονισμού (ΕΕ) 2017/373·
                        
                     
                           στ)
                        
                        
                           εφαρμόζουν και διατηρούν σύστημα διαχείρισης της ασφάλειας από έκνομες ενέργειας σύμφωνα με το παράρτημα III τμήμα Δ στοιχείο ATM/ANS.OR.D.010 του εκτελεστικού κανονισμού (ΕΕ) 2017/373·
                        
                     
                           ζ)
                        
                        
                           διατηρούν, για περίοδο τουλάχιστον 30 ημερών, καταγεγραμμένες επιχειρησιακές πληροφορίες και δεδομένα ή, σε περίπτωση που οι καταγραφές αφορούν τη διερεύνηση ατυχημάτων και συμβάντων, για μεγαλύτερο χρονικό διάστημα, έως ότου καταστεί προφανές ότι δεν θα απαιτούνται πλέον·
                        
                     
                           η)
                        
                        
                           διαθέτουν άρτιο επιχειρηματικό σχέδιο που υποδεικνύει ότι μπορούν να εκπληρώνουν τις πραγματικές υποχρεώσεις τους ως προς τη συνεχή παροχή υπηρεσιών για περίοδο τουλάχιστον 12 μηνών από την έναρξη των δραστηριοτήτων·
                        
                     
                           θ)
                        
                        
                           διαθέτουν ρυθμίσεις για την κάλυψη ευθυνών που σχετίζονται με την εκτέλεση των καθηκόντων τους, οι οποίες είναι κατάλληλες για περιπτώσεις πιθανής απώλειας και ζημίας·
                        
                     
                           ι)
                        
                        
                           όταν προσφεύγουν σε υπηρεσίες άλλου παρόχου υπηρεσιών, συνάπτουν συμφωνίες για τον σκοπό αυτό, στις οποίες προσδιορίζεται ο επιμερισμός της ευθύνης μεταξύ τους·
                        
                     
                           ια)
                        
                        
                           έχουν καταρτίσει σχέδιο αντιμετώπισης απρόοπτων καταστάσεων σε περίπτωση συμβάντων, συμπεριλαμβανομένων παραβιάσεων ασφάλειας που επηρεάζουν την παροχή υπηρεσιών, τα οποία έχουν ως αποτέλεσμα σημαντική υποβάθμιση ή διακοπή των δραστηριοτήτων τους.
                        
                     
            
               2.   Επιπλέον των απαιτήσεων που ορίζονται στην παράγραφο 1, οι πάροχοι υπηρεσιών U-space διαθέτουν σχέδιο διαχείρισης καταστάσεων έκτακτης ανάγκης για την παροχή συνδρομής στον φορέα εκμετάλλευσης ΣμηΕΑ που αντιμετωπίζει κατάσταση έκτακτης ανάγκης, καθώς και σχέδιο επικοινωνίας για την ενημέρωση των ενδιαφερομένων.
            
         
         
            Άρθρο 16
            Ισχύς του πιστοποιητικού
            
               1.   Το πιστοποιητικό του παρόχου υπηρεσιών U-space ή του ενιαίου παρόχου υπηρεσιών κοινών πληροφοριών παραμένει σε ισχύ ενόσω ο κάτοχος του πιστοποιητικού συμμορφώνεται με τις σχετικές απαιτήσεις που ορίζονται στον παρόντα κανονισμό.
            
            
               2.   Το πιστοποιητικό του παρόχου υπηρεσιών U-space ή του ενιαίου παρόχου υπηρεσιών κοινών πληροφοριών παύει να ισχύει, εάν ο κάτοχος του πιστοποιητικού:
               
                           α)
                        
                        
                           δεν προβεί σε έναρξη δραστηριοτήτων εντός 6 μηνών από την έκδοση του πιστοποιητικού·
                        
                     
                           β)
                        
                        
                           παύσει τις δραστηριότητές του για περισσότερους από 12 διαδοχικούς μήνες.
                        
                     
            
               3.   Η αρμόδια αρχή ή ο Οργανισμός, κατά περίπτωση, αξιολογεί τις επιχειρησιακές και οικονομικές επιδόσεις του παρόχου υπηρεσιών U-space ή του ενιαίου παρόχου υπηρεσιών κοινών πληροφοριών υπό την ευθύνη του.
            
            
               4.   Η αρμόδια αρχή ή ο Οργανισμός, κατά περίπτωση, μπορεί, με βάση το αποτέλεσμα της αξιολόγησης που αναφέρεται στην παράγραφο 3, να επιβάλει ειδικούς όρους στον κάτοχο του πιστοποιητικού, να τροποποιήσει, να αναστείλει, να περιορίσει ή να ανακαλέσει το πιστοποιητικό.
            
         
         ΚΕΦΑΛΑΙΟ VI
         
            ΓΕΝΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ
         
         
            Άρθρο 17
            Ικανότητες των αρμόδιων αρχών
            
               1.   Οι αρμόδιες αρχές διαθέτουν την τεχνική και επιχειρησιακή ικανότητα και εμπειρογνωσία για την εκπλήρωση των υποχρεώσεών τους δυνάμει του άρθρου 18. Για τον σκοπό αυτό:
               
                           α)
                        
                        
                           διαθέτουν κατάλληλα τεκμηριωμένες διαδικασίες και επαρκείς πόρους·
                        
                     
                           β)
                        
                        
                           απασχολούν προσωπικό με επαρκείς γνώσεις, επαγγελματική ακεραιότητα, καθώς και πείρα και κατάρτιση για την εκτέλεση των καθηκόντων που του ανατίθενται·
                        
                     
                           γ)
                        
                        
                           λαμβάνουν κάθε μέτρο που απαιτείται για να συμβάλλουν στις ασφαλείς, αποδοτικές και προστατευμένες πτητικές λειτουργίες ΣμηΕΑ στον εναέριο χώρο U-space υπό την ευθύνη τους.
                        
                     
            
               2.   Οι αρμόδιες αρχές είναι σε θέση να λαμβάνουν ή να δρομολογούν κάθε κατάλληλο μέτρο επιβολής που είναι αναγκαίο για να διασφαλιστεί ότι οι πάροχοι υπηρεσιών U-space και οι ενιαίοι πάροχοι υπηρεσιών κοινών πληροφοριών υπό την εποπτεία τους συμμορφώνονται με τις απαιτήσεις του παρόντος κανονισμού.
            
         
         
            Άρθρο 18
            Καθήκοντα των αρμόδιων αρχών
            Οι αρμόδιες αρχές που έχουν οριστεί:
            
                        α)
                     
                     
                        θεσπίζουν, διατηρούν και καθιστούν διαθέσιμο σύστημα καταχώρισης πιστοποιημένων παρόχων υπηρεσιών U-space και ενιαίων παρόχων υπηρεσιών κοινών πληροφοριών·
                     
                  
                        β)
                     
                     
                        καθορίζουν ποια δεδομένα κυκλοφορίας, είτε ταυτόχρονης μετάδοσης είτε καταγεγραμμένα, πρέπει να καθιστούν διαθέσιμα οι πάροχοι υπηρεσιών U-space, οι ενιαίοι πάροχοι υπηρεσιών κοινών πληροφοριών και οι πάροχοι υπηρεσιών εναέριας κυκλοφορίας σε εξουσιοδοτημένα φυσικά και νομικά πρόσωπα, συμπεριλαμβανομένης της απαιτούμενης συχνότητας και του επιπέδου ποιότητας των δεδομένων, χωρίς να θίγονται οι κανονισμοί για την προστασία των δεδομένων προσωπικού χαρακτήρα·
                     
                  
                        γ)
                     
                     
                        καθορίζουν το επίπεδο πρόσβασης στις πληροφορίες για τους διάφορους χρήστες των κοινών πληροφοριών και διασφαλίζουν τη διαθεσιμότητά τους σύμφωνα με το παράρτημα II·
                     
                  
                        δ)
                     
                     
                        διασφαλίζουν ότι οι ανταλλαγές δεδομένων μεταξύ παρόχων υπηρεσιών εναέριας κυκλοφορίας και παρόχων υπηρεσιών U-space πραγματοποιούνται σύμφωνα με το παράρτημα V·
                     
                  
                        ε)
                     
                     
                        καθορίζουν τον τρόπο υποβολής αίτησης από φυσικά και νομικά πρόσωπα για την έκδοση πιστοποιητικού παρόχου υπηρεσιών U-space ή ενιαίου παρόχου υπηρεσιών κοινών πληροφοριών σύμφωνα με το κεφάλαιο V·
                     
                  
                        στ)
                     
                     
                        θεσπίζουν μηχανισμό συντονισμού με άλλες αρχές και οντότητες, μεταξύ άλλων σε τοπικό επίπεδο, για τον καθορισμό του εναέριου χώρου U-space, των περιορισμών εναέριου χώρου για ΣμηΕΑ εντός του εν λόγω εναέριου χώρου U-space και των υπηρεσιών U-space που θα παρέχονται στον εναέριο χώρο U-space·
                     
                  
                        ζ)
                     
                     
                        καταρτίζουν πρόγραμμα πιστοποίησης και συνεχούς εποπτείας βάσει κινδύνου, συμπεριλαμβανομένης της παρακολούθησης των επιχειρησιακών και οικονομικών επιδόσεων, ανάλογα με τον κίνδυνο που συνδέεται με τις υπηρεσίες που παρέχουν οι πάροχοι υπηρεσιών U-space και οι ενιαίοι πάροχοι υπηρεσιών κοινών πληροφοριών επί των οποίων ασκούν εποπτικά καθήκοντα·
                     
                  
                        η)
                     
                     
                        απαιτούν από τους παρόχους υπηρεσιών κοινών πληροφοριών και τους παρόχους υπηρεσιών U-space να καθιστούν διαθέσιμες όλες τις απαραίτητες πληροφορίες, ώστε να διασφαλίζεται ότι η παροχή υπηρεσιών U-space συμβάλλει στις ασφαλείς πτητικές λειτουργίες των αεροσκαφών·
                     
                  
                        θ)
                     
                     
                        διενεργούν ελέγχους, αξιολογήσεις, έρευνες και επιθεωρήσεις των παρόχων υπηρεσιών U-space και των ενιαίων παρόχων υπηρεσιών κοινών πληροφοριών, όπως ορίζεται στο πρόγραμμα εποπτείας·
                     
                  
                        ι)
                     
                     
                        λαμβάνουν υπόψη τα απαιτούμενα επίπεδα επιδόσεων ασφάλειας κατά τον καθορισμό των απαιτήσεων για κάθε εναέριο χώρο U-space που έχει υποβληθεί σε αξιολόγηση κινδύνων εναέριου χώρου που αναφέρεται στο άρθρο 3 παράγραφος 1·
                     
                  
                        ια)
                     
                     
                        παρακολουθούν και αξιολογούν τακτικά τα επίπεδα επιδόσεων ασφάλειας και χρησιμοποιούν τα αποτελέσματα της παρακολούθησης των επιδόσεων ασφάλειας, ειδικότερα στο πλαίσιο της εποπτείας βάσει κινδύνου.
                     
                  
         
            Άρθρο 19
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 26 Ιανουαρίου 2023.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Απριλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 212 της 22.8.2018, σ. 1.
         
            (2)  Κατ’ εξουσιοδότηση κανονισμός (ΕΕ) 2019/945 της Επιτροπής, της 12ης Μαρτίου 2019, για συστήματα μη επανδρωμένων αεροσκαφών και φορείς εκμετάλλευσης συστημάτων μη επανδρωμένων αεροσκαφών τρίτων χωρών (ΕΕ L 152 της 11.6.2019, σ. 1).
         
            (3)  Εκτελεστικός κανονισμός (ΕΕ) 2019/947 της Επιτροπής, της 24ης Μαΐου 2019, για τους κανόνες και τις διαδικασίες που διέπουν τη λειτουργία μη επανδρωμένων αεροσκαφών (ΕΕ L 152 της 11.6.2019, σ. 45).
         
            (4)  Εκτελεστικός κανονισμός (ΕΕ) 2017/373 της Επιτροπής, της 1ης Μαρτίου 2017, σχετικά με τον καθορισμό κοινών απαιτήσεων για τους παρόχους υπηρεσιών διαχείρισης της εναέριας κυκλοφορίας/αεροναυτιλίας και άλλων λειτουργιών του δικτύου διαχείρισης της εναέριας κυκλοφορίας και της εποπτείας τους, με την κατάργηση του κανονισμού (ΕΚ) αριθ. 482/2008, των εκτελεστικών κανονισμών (ΕΕ) αριθ. 1034/2011, (ΕΕ) αριθ. 1035/2011 και (ΕΕ) 2016/1377, και με την τροποποίηση του κανονισμού (ΕΕ) αριθ. 677/2011 (ΕΕ L 62 της 8.3.2017, σ. 1).
         
            (5)  Εκτελεστικός κανονισμός (ΕΕ) 2021/665 της Επιτροπής, της 22ας Απριλίου 2021, για την τροποποίηση του εκτελεστικού κανονισμού (ΕΕ) 2017/373 όσον αφορά τις απαιτήσεις για τους παρόχους υπηρεσιών διαχείρισης της εναέριας κυκλοφορίας / αεροναυτιλίας και άλλων λειτουργιών του δικτύου διαχείρισης της εναέριας κυκλοφορίας στον εναέριο χώρο U-space που καθορίζεται σε ελεγχόμενο εναέριο χώρο (βλέπε σελίδα 184 της παρούσας Επίσημης Εφημερίδας).
         
            (6)  Εκτελεστικός κανονισμός (ΕΕ) αριθ. 923/2012 της Επιτροπής, της 26ης Σεπτεμβρίου 2012, για καθορισμό των κοινών κανόνων αέρος και των επιχειρησιακών διατάξεων σχετικά με τις υπηρεσίες και τις διαδικασίες αεροναυτιλίας και την τροποποίηση του εκτελεστικού κανονισμού (ΕΕ) αριθ. 1035/2011 και των κανονισμών (ΕΚ) αριθ. 1265/2007, (ΕΚ) αριθ. 1794/2006, (ΕΚ) αριθ. 730/2006, (ΕΚ) αριθ. 1033/2006 και (ΕΕ) αριθ. 255/2010 (ΕΕ L 281 της 13.10.2012, σ. 1).
         
            (7)  Εκτελεστικός κανονισμός (ΕΕ) 2021/666 της Επιτροπής, της 22ας Απριλίου 2021, για την τροποποίηση του κανονισμού (ΕΕ) αριθ. 923/2012 όσον αφορά τις απαιτήσεις για την αεροπορία επανδρωμένων αεροσκαφών που εκτελούν πτητικές λειτουργίες σε εναέριο χώρο U-space (βλέπε σελίδα 187 της παρούσας Επίσημης Εφημερίδας).
         
            (8)  https://www.easa.europa.eu/document-library/opinions.
      
      
         
            ΠΑΡΑΡΤΗΜΑ I
            Κριτήρια για τον καθορισμό των δυνατοτήτων, των απαιτήσεων επιδόσεων, των επιχειρησιακών συνθηκών και των περιορισμών εναέριου χώρου που αναφέρονται στο άρθρο 3 παράγραφος 4
            Α.   Κριτήρια για τον καθορισμό των δυνατοτήτων και των απαιτήσεων επιδόσεων των ΣμηΕΑ
            
            Για τον προσδιορισμό των δυνατοτήτων και των απαιτήσεων επιδόσεων των ΣμηΕΑ σύμφωνα με το άρθρο 3 παράγραφος 4 στοιχείο α), τα κράτη μέλη λαμβάνουν υπόψη τα ακόλουθα κριτήρια:
            
                        1.
                     
                     
                        τους αναμενόμενους τύπους πτητικών λειτουργιών των ΣμηΕΑ και την πυκνότητα κυκλοφορίας επανδρωμένων αεροσκαφών·
                     
                  
                        2.
                     
                     
                        την υφιστάμενη κατηγοριοποίηση και τις υφιστάμενες δομές του εναέριου χώρου·
                     
                  
                        3.
                     
                     
                        τις υπηρεσίες U-space που θα παρέχονται·
                     
                  
                        4.
                     
                     
                        τυχόν άλλους επιπρόσθετους περιορισμούς.
                     
                  Β.   Κριτήρια για τον καθορισμό των απαιτήσεων επιδόσεων των υπηρεσιών U-space
            
            Για τον προσδιορισμό των απαιτήσεων επιδόσεων των υπηρεσιών U-space σύμφωνα με το άρθρο 3 παράγραφος 4 στοιχείο β), τα κράτη μέλη λαμβάνουν υπόψη τα ακόλουθα κριτήρια:
            
                        1.
                     
                     
                        τον κίνδυνο στο έδαφος και στον αέρα·
                     
                  
                        2.
                     
                     
                        τη γεωγραφική περιοχή υπερπτήσης·
                     
                  
                        3.
                     
                     
                        γνωστές δυσμενείς καιρικές συνθήκες·
                     
                  
                        4.
                     
                     
                        τη διαθεσιμότητα υποδομών που υποστηρίζουν τις υπηρεσίες U-space.
                     
                  Γ.   Κριτήρια για τον καθορισμό των επιχειρησιακών συνθηκών και των περιορισμών εναέριου χώρου
            
            Για τον προσδιορισμό των επιχειρησιακών συνθηκών και των περιορισμών εναέριου χώρου σύμφωνα με το άρθρο 3 παράγραφος 4 στοιχείο γ), τα κράτη μέλη λαμβάνουν υπόψη τα ακόλουθα κριτήρια:
            1.   Επιχειρησιακές συνθήκες
            
            
                        α.
                     
                     
                        τους αναμενόμενους τύπους πτήσης·
                     
                  
                        β.
                     
                     
                        τις διαδικασίες αντιμετώπισης απρόοπτων καταστάσεων και καταστάσεων έκτακτης ανάγκης για ΣμηΕΑ·
                     
                  
                        γ.
                     
                     
                        τη διαδικασία μεταξύ των παρόχων υπηρεσιών U-space και των αρμόδιων μονάδων υπηρεσιών εναέριας κυκλοφορίας για τον συντονισμό του αιτήματος χορήγησης άδειας πτήσης ΣμηΕΑ σε ελεγχόμενο εναέριο χώρο·
                     
                  
                        δ.
                     
                     
                        τις διαδικασίες διάδοσης της δυναμικής διαμόρφωσης του εναέριου χώρου σε ελεγχόμενο εναέριο χώρο.
                     
                  2.   Περιορισμοί εναέριου χώρου
            
            
                        α.
                     
                     
                        τη διαθέσιμη χωρητικότητα για κυκλοφορία ΣμηΕΑ·
                     
                  
                        β.
                     
                     
                        τη διαθέσιμη και προβλεπόμενη χωρητικότητα για την αεροπορία επανδρωμένων αεροσκαφών·
                     
                  
                        γ.
                     
                     
                        την πρόσβαση της αεροπορίας επανδρωμένων αεροσκαφών στον εναέριο χώρο U-space·
                     
                  
                        δ.
                     
                     
                        τους περιορισμούς στη χρήση του εναέριου χώρου U-space λόγω καιρικών συνθηκών· τις επιπτώσεις στα αεροδρόμια και σε άλλες ειδικές δραστηριότητες παρακείμενες του προτεινόμενου εναέριου χώρου U-space.
                     
                  
      
      
         
            ΠΑΡΑΡΤΗΜΑ II
            Δημοσίευση των κοινών πληροφοριών που αναφέρονται στο άρθρο 5 παράγραφος 4 στοιχείο α)
            
               1.   
               
                  Οι πάροχοι υπηρεσιών κοινών πληροφοριών διασφαλίζουν ότι οι πληροφορίες που αναφέρονται στο άρθρο 5 παράγραφοι 1, 2 και 3 διατίθενται επιγραμμικά μέσω κοινών ανοικτών, ασφαλών, κλιμακούμενων, βιώσιμων τεχνολογιών που έχουν τη δυνατότητα να υποστηρίξουν τα απαιτούμενα επίπεδα διαθεσιμότητας και επιδόσεων και διασφαλίζουν τη διαλειτουργικότητα και την ελεύθερη κυκλοφορία των υπηρεσιών U-space στην Ένωση.
               
            
            
               2.   
               
                  Οι πάροχοι υπηρεσιών κοινών πληροφοριών παρέχουν πρόσβαση στις κοινές πληροφορίες χωρίς διακρίσεις.
               
            
            
               3.   
               
                  Οι πάροχοι υπηρεσιών U-space και οι πάροχοι υπηρεσιών εναέριας κυκλοφορίας χρησιμοποιούν κοινό, ασφαλές, διαλειτουργικό και ανοικτό πρωτόκολλο επικοινωνίας.
               
            
         
      
      
         
            ΠΑΡΑΡΤΗΜΑ III
            Απαιτήσεις για την ποιότητα, τη χρονοκαθυστέρηση και την προστασία των δεδομένων που αναφέρονται στο άρθρο 5 παράγραφος 4 στοιχείο β) και το άρθρο 7 παράγραφος 5 στοιχείο γ)
            A.   Για την εκπλήρωση των απαιτήσεων για την ποιότητα των δεδομένων, οι πάροχοι υπηρεσιών κοινών πληροφοριών και οι πάροχοι υπηρεσιών U-space διασφαλίζουν ότι:
            
            
                     
                        1.
                     
                     
                        διατηρείται η ποιότητα των δεδομένων·
                     
                  
                     
                        2.
                     
                     
                        χρησιμοποιούνται τεχνικές επαλήθευσης και επικύρωσης για να διασφαλίζεται ότι τα δεδομένα λαμβάνονται χωρίς να αλλοιώνονται και ότι δεν σημειώνεται αλλοίωση σε κανένα στάδιο της επεξεργασίας δεδομένων·
                     
                  
                     
                        3.
                     
                     
                        τα μεταδεδομένα συλλέγονται και διατηρούνται·
                     
                  
                     
                        4.
                     
                     
                        η διαβίβαση δεδομένων υπόκειται σε κατάλληλη διαδικασία επαλήθευσης της ταυτότητας, ώστε οι αποδέκτες να είναι σε θέση να επιβεβαιώνουν ότι τα δεδομένα ή οι πληροφορίες έχουν διαβιβαστεί από εξουσιοδοτημένη πηγή·
                     
                  
                     
                        5.
                     
                     
                        δημιουργούνται και διατηρούνται μηχανισμοί αναφοράς σφαλμάτων, μέτρησης σφαλμάτων και διορθωτικών μέτρων.
                     
                  B.   Για την προστασία των δεδομένων, οι πάροχοι υπηρεσιών κοινών πληροφοριών και οι πάροχοι υπηρεσιών U-space διασφαλίζουν ότι:
            
            
                     
                        1.
                     
                     
                        εφαρμόζουν πολιτικές προστασίας από έκνομες ενέργειες, συμπεριλαμβανομένης της κρυπτογράφησης δεδομένων και της προστασίας κρίσιμων δεδομένων·
                     
                  
                     
                        2.
                     
                     
                        προστατεύουν τα ανοικτά, ασφαλή και διαλειτουργικά πρωτόκολλα επικοινωνίας από σκόπιμες μη εξουσιοδοτημένες ηλεκτρονικές αλληλεπιδράσεις που ενδέχεται να οδηγήσουν σε απαράδεκτη διακοπή των επικοινωνιών·
                     
                  
                     
                        3.
                     
                     
                        εντοπίζουν, αξιολογούν και μετριάζουν, κατά περίπτωση, τους κινδύνους και τα τρωτά σημεία της προστασίας από έκνομες ενέργειες·
                     
                  
                     
                        4.
                     
                     
                        τηρούν τα πρότυπα και τους κανονισμούς ασφάλειας σχετικά με το πού μπορούν να αποθηκεύονται τα δεδομένα και διασφαλίζουν ότι οι τρίτοι πάροχοι συμφωνούν να εφαρμόζουν πρακτικές προστασίας από έκνομες ενέργειες·
                     
                  
                     
                        5.
                     
                     
                        περιγράφουν μια πολιτική για την ευαισθητοποίηση και την κατάρτιση των εργαζομένων και εργαλεία για τη μείωση των κινδύνων εκ των έσω, καθώς και για την προστασία των δεδομένων, συμπεριλαμβανομένης της διανοητικής ιδιοκτησίας. Στο πλαίσιο αυτό, παρακολουθούν τη δραστηριότητα των χρηστών και του δικτύου για να παρέχουν πληροφορίες σχετικά με τα τρωτά σημεία του οικοσυστήματος και τις απειλές που αυτό αντιμετωπίζει·
                     
                  
                     
                        6.
                     
                     
                        αναπτύσσουν λύσεις που ενισχύουν τις δυνατότητες εντοπισμού απειλών και συλλογής πληροφοριών και μεριμνούν για τη χρήση τεχνολογικών διασφαλίσεων.
                     
                  
      
      
         
            ΠΑΡΑΡΤΗΜΑ IV
            Αίτημα χορήγησης άδειας πτήσης ΣμηΕΑ που αναφέρεται στο άρθρο 6·παράγραφος 4
            Το αίτημα χορήγησης άδειας πτήσης ΣμηΕΑ περιλαμβάνει τις ακόλουθες πληροφορίες:
            
                        1.
                     
                     
                        τον μοναδικό αριθμό σειράς του μη επανδρωμένου αεροσκάφους ή, σε περίπτωση ιδιοκατασκευής του μη επανδρωμένου αεροσκάφους, τον μοναδικό αριθμό σειράς της πρόσθετης μονάδας·
                     
                  
                        2.
                     
                     
                        τον τρόπο λειτουργίας·
                     
                  
                        3.
                     
                     
                        τον τύπο πτήσης (ειδικές πτητικές λειτουργίες)·
                     
                  
                        4.
                     
                     
                        την κατηγορία πτητικής λειτουργίας ΣμηΕΑ («ανοικτή», «ειδική», «πιστοποιημένη») και την κατηγορία αεροσκάφους ΣμηΕΑ ή το πιστοποιητικό τύπου ΣμηΕΑ, κατά περίπτωση·
                     
                  
                        5.
                     
                     
                        την τετραδιάστατη τροχιά·
                     
                  
                        6.
                     
                     
                        την τεχνολογία ταυτοποίησης·
                     
                  
                        7.
                     
                     
                        τις αναμενόμενες μεθόδους συνδεσιμότητας·
                     
                  
                        8.
                     
                     
                        την αυτονομία·
                     
                  
                        9.
                     
                     
                        την εφαρμοστέα διαδικασία έκτακτης ανάγκης σε περίπτωση απώλειας της ζεύξης χειρισμού και ελέγχου·
                     
                  
                        10.
                     
                     
                        τον αριθμό μητρώου του φορέα εκμετάλλευσης ΣμηΕΑ και, κατά περίπτωση, τον αριθμό νηολόγησης του μη επανδρωμένου αεροσκάφους.
                     
                  
      
      
         
            ΠΑΡΑΡΤΗΜΑ V
            Ανταλλαγή σχετικών επιχειρησιακών δεδομένων και πληροφοριών μεταξύ παρόχων υπηρεσιών U-space και παρόχων υπηρεσιών εναέριας κυκλοφορίας σύμφωνα με το άρθρο 7 παράγραφος 3
            
               1.   
               
                  Η ανταλλαγή πληροφοριών διασφαλίζεται μέσω συμφωνίας επιπέδου υπηρεσιών που καθορίζει την ποιότητα των πληροφοριών και μέσω του μοντέλου ανταλλαγής που χρησιμοποιείται για τα σχετικά επιχειρησιακά δεδομένα και πληροφορίες.
               
            
            
               2.   
               Το μοντέλο ανταλλαγής:
               
                           α.
                        
                        
                           καθιστά δυνατή τη διαχείριση και τη διανομή πληροφοριών σε ψηφιακή μορφή·
                        
                     
                           β.
                        
                        
                           περιγράφει τα χαρακτηριστικά των πληροφοριών που ανταλλάσσονται, τις ιδιότητές τους, τους τύπους δεδομένων και τους συσχετισμούς τους·
                        
                     
                           γ.
                        
                        
                           περιλαμβάνει περιορισμούς δεδομένων και κανόνες επικύρωσης·
                        
                     
                           δ.
                        
                        
                           χρησιμοποιεί τυποποιημένο μορφότυπο κωδικοποίησης των δεδομένων·
                        
                     
                           ε.
                        
                        
                           παρέχει μηχανισμό επέκτασης μέσω του οποίου ομάδες χρηστών μπορούν να επεκτείνουν τις ιδιότητες των υφιστάμενων χαρακτηριστικών και να προσθέσουν νέα χαρακτηριστικά που δεν επηρεάζουν αρνητικά την τυποποίηση εντός και μεταξύ των κρατών μελών.
                        
                     
            
               3.   
               
                  Οι πάροχοι υπηρεσιών U-space και οι πάροχοι υπηρεσιών εναέριας κυκλοφορίας χρησιμοποιούν αναγνωρισμένη μέθοδο κρυπτογράφησης.
               
            
            
               4.   
               
                  Οι πάροχοι υπηρεσιών U-space και οι πάροχοι υπηρεσιών εναέριας κυκλοφορίας χρησιμοποιούν κοινό, ασφαλές, διαλειτουργικό και ανοικτό πρωτόκολλο επικοινωνίας.
               
            
         
      
      
         
            ΠΑΡΑΡΤΗΜΑ VI
            ΛΟΓΟΤΥΠΟΣ ΤΟΥ EASA ή της εθνικής υπηρεσίας πολιτικής αεροπορίας, κατά περίπτωση
            Πιστοποιητικό παρόχου υπηρεσιών U-space που αναφέρεται στο άρθρο 14 παράγραφος 3
            
               ΠΙΣΤΟΠΟΙΗΤΙΚΟ ΠΑΡΟΧΟΥ ΥΠΗΡΕΣΙΩΝ U-SPACE
            
            [ΑΡΙΘΜΟΣ ΠΙΣΤΟΠΟΙΗΤΙΚΟΥ/ΕΚΔΟΣΗ αριθ. ]
            Σύμφωνα με τον κανονισμό (ΕΕ) …/… [και τον κανονισμό (ΕΕ) …/….] και τους κατωτέρω όρους, η [αρμόδια αρχή] πιστοποιεί διά του παρόντος τον
            [ΕΠΩΝΥΜΙΑ ΤΟΥ ΠΑΡΟΧΟΥ ΥΠΗΡΕΣΙΩΝ U-SPACE]
            [ΔΙΕΥΘΥΝΣΗ ΤΟΥ ΠΑΡΟΧΟΥ ΥΠΗΡΕΣΙΩΝ U-SPACE]
            ως πάροχο υπηρεσιών U-space με τα δικαιώματα που παρατίθενται στους συνημμένους όρους παροχής υπηρεσιών.
            ΟΡΟΙ:
            Το παρόν πιστοποιητικό περιορίζεται στους όρους και στο πεδίο εφαρμογής των παρεχόμενων υπηρεσιών που παρατίθενται στους συνημμένους όρους παροχής υπηρεσιών.
            Το παρόν πιστοποιητικό ισχύει ενόσω ο πιστοποιούμενος πάροχος υπηρεσιών U-space εξακολουθεί να συμμορφώνεται με τον κανονισμό (ΕΕ) …/… και τους άλλους εφαρμοστέους κανονισμούς και, κατά περίπτωση, με τις διαδικασίες που περιλαμβάνονται στην τεκμηρίωση του παρόχου υπηρεσιών U-space, όπως απαιτείται από τον κανονισμό (ΕΕ) …/…, μέρος-….
            Με την επιφύλαξη της συμμόρφωσης με τους ανωτέρω όρους, το παρόν πιστοποιητικό παραμένει σε ισχύ, εκτός αν αποτελέσει αντικείμενο παραίτησης, περιορισμού, αναστολής ή ανάκλησης.
            Ημερομηνία έκδοσης:
            Υπογραφή:
            [Αρμόδια αρχή]
            
               ΟΡΟΙ ΚΑΙ ΠΕΡΙΟΡΙΣΜΟΙ ΠΑΡΟΧΗΣ ΥΠΗΡΕΣΙΩΝ U-SPACE
            
            απέκτησε το δικαίωμα να παρέχει τις ακόλουθες υπηρεσίες U-space υπό τους ακόλουθους όρους και περιορισμούς:
            
               (Διαγράφονται γραμμές κατά περίπτωση)
            
            
                        Υπηρεσίες
                     
                     
                        Τύπος υπηρεσίας
                     
                     
                        Όροι
                     
                     
                        Περιορισμοί*
                     
                  
                        
                           Υπηρεσίες U-space
                        
                     
                     
                        Υπηρεσία ταυτοποίησης δικτύου
                     
                     
                         
                     
                     
                         
                     
                  
                        Υπηρεσία γεωενημερότητας
                     
                     
                         
                     
                     
                         
                     
                  
                        Υπηρεσία χορήγησης άδειας πτήσης ΣμηΕΑ
                     
                     
                         
                     
                     
                         
                     
                  
                        Υπηρεσία πληροφοριών κυκλοφορίας
                     
                     
                         
                     
                     
                         
                     
                  
                        Μετεωρολογική υπηρεσία
                     
                     
                         
                     
                     
                         
                     
                  
                        Υπηρεσία παρακολούθησης της συμμόρφωσης
                     
                     
                         
                     
                     
                         
                     
                  
                        Άλλη (όπως καθορίζεται από το κράτος μέλος)
                     
                     
                         
                     
                     
                         
                     
                  
      
      
         
            ΠΑΡΑΡΤΗΜΑ VII
            ΛΟΓΟΤΥΠΟΣ ΤΟΥ EASA ή της εθνικής υπηρεσίας πολιτικής αεροπορίας, κατά περίπτωση
            Πιστοποιητικό ενιαίου παρόχου υπηρεσιών κοινών πληροφοριών που αναφέρεται στο άρθρο 14 παράγραφος 3
            
               ΠΙΣΤΟΠΟΙΗΤΙΚΟ ΕΝΙΑΙΟΥ ΠΑΡΟΧΟΥ ΥΠΗΡΕΣΙΩΝ ΚΟΙΝΩΝ ΠΛΗΡΟΦΟΡΙΩΝ
            
            [ΑΡΙΘΜΟΣ ΠΙΣΤΟΠΟΙΗΤΙΚΟΥ/ΕΚΔΟΣΗ αριθ. ]
            Σύμφωνα με τον κανονισμό (ΕΕ) …/… [και τον κανονισμό (ΕΕ) …/…], η [αρμόδια αρχή] πιστοποιεί διά του παρόντος τον
            [ΕΠΩΝΥΜΙΑ ΤΟΥ ΕΝΙΑΙΟΥ ΠΑΡΟΧΟΥ ΥΠΗΡΕΣΙΩΝ ΚΟΙΝΩΝ ΠΛΗΡΟΦΟΡΙΩΝ]
            [ΔΙΕΥΘΥΝΣΗ ΤΟΥ ΕΝΙΑΙΟΥ ΠΑΡΟΧΟΥ ΥΠΗΡΕΣΙΩΝ ΚΟΙΝΩΝ ΠΛΗΡΟΦΟΡΙΩΝ]
            ως ενιαίο πάροχο υπηρεσιών κοινών πληροφοριών.
            Το παρόν πιστοποιητικό ισχύει ενόσω ο πιστοποιούμενος ενιαίος πάροχος υπηρεσιών κοινών πληροφοριών εξακολουθεί να συμμορφώνεται με τον κανονισμό (ΕΕ) …/… και τους άλλους εφαρμοστέους κανονισμούς και, κατά περίπτωση, με τις διαδικασίες που περιλαμβάνονται στην τεκμηρίωση του ενιαίου παρόχου υπηρεσιών κοινών πληροφοριών, όπως απαιτείται από τον κανονισμό (ΕΕ) …/…, μέρος-….
            Με την επιφύλαξη της συμμόρφωσης με τους ανωτέρω όρους, το παρόν πιστοποιητικό παραμένει σε ισχύ, εκτός αν αποτελέσει αντικείμενο παραίτησης, περιορισμού, αναστολής ή ανάκλησης.
            Ημερομηνία έκδοσης:
            Υπογραφή:
            [Αρμόδια αρχή]
         
      
      
         
            Προσάρτημα
            Κατηγορίες εναέριου χώρου ATS και U-space — παρεχόμενες υπηρεσίες
            Σκοπός του παρόντος προσαρτήματος είναι να παρουσιάσει με συνοπτικό τρόπο τις υπηρεσίες που σχετίζονται με τον εναέριο χώρο U-space οι οποίες παρέχονται σε κάθε συγκεκριμένη κατηγορία εναέριου χώρου. Ως εκ τούτου, δεν περιλαμβάνει προδιαγραφές επιπρόσθετες εκείνων που έχουν ήδη διατυπωθεί στον παρόντα κανονισμό και στον εκτελεστικό κανονισμό (ΕΕ) 2021/666 για την τροποποίηση του κανονισμού (ΕΕ) αριθ. 923/2012. Οι υπηρεσίες εναέριας κυκλοφορίας που παρέχονται από μονάδες υπηρεσιών εναέριας κυκλοφορίας (ATS) και οι απαιτήσεις για πτήσεις σύμφωνα με τους κανόνες πτήσης με όργανα (IFR) και πτήσεις σύμφωνα με τους κανόνες πτήσης εξ όψεως (VFR) εξακολουθούν να είναι εκείνες που αναφέρονται στον κανονισμό (ΕΕ) αριθ. 923/2012 και συνοψίζονται στο προσάρτημα 4 του εν λόγω κανονισμού.
            
                        Κατηγορία
                     
                     
                        Τύπος πτήσης
                     
                     
                        Επιτρέπεται στον εναέριο χώρο U-space
                     
                     
                        Υπηρεσίες στον εναέριο χώρο U-space από παρόχους υπηρεσιών U-space
                     
                  
                        A
                     
                     
                        Μόνο IFR
                     
                     
                        Όχι χωρίς δυναμική αναδιαμόρφωση του εναέριου χώρου
                     
                     
                         
                     
                  
                        ΣμηΕΑ (1)
                        
                     
                     
                        Ναι
                     
                     
                        Χορήγηση άδειας πτήσης ΣμηΕΑ
                        Πληροφορίες κυκλοφορίας για ΣμηΕΑ
                     
                  
                        Β, Γ και Δ
                     
                     
                        IFR και VFR
                     
                     
                        Όχι χωρίς δυναμική αναδιαμόρφωση του εναέριου χώρου
                     
                     
                         
                     
                  
                        ΣμηΕΑ (1)
                        
                     
                     
                        Ναι
                     
                     
                        Χορήγηση άδειας πτήσης ΣμηΕΑ
                        Πληροφορίες κυκλοφορίας για ΣμηΕΑ
                     
                  
                        Ε
                     
                     
                        IFR
                     
                     
                        Όχι χωρίς δυναμική αναδιαμόρφωση του εναέριου χώρου
                     
                     
                         
                     
                  
                        VFR
                     
                     
                        Ναι, βάσει ανταλλαγής πληροφοριών θέσης με τους παρόχους υπηρεσιών U-space
                     
                     
                        Καμία
                     
                  
                        ΣμηΕΑ (1)
                        
                     
                     
                        Ναι
                     
                     
                        Χορήγηση άδειας πτήσης ΣμηΕΑ
                        Πληροφορίες κυκλοφορίας για ΣμηΕΑ και VFR
                     
                  
                        ΣΤ
                     
                     
                        IFR
                     
                     
                        Ναι, βάσει ανταλλαγής πληροφοριών θέσης με τους παρόχους υπηρεσιών U-space
                     
                     
                        Καμία
                     
                  
                        VFR
                     
                     
                        Ναι, βάσει ανταλλαγής πληροφοριών θέσης με τους παρόχους υπηρεσιών U-space
                     
                     
                        Καμία
                     
                  
                        ΣμηΕΑ (1)
                        
                     
                     
                        Ναι
                     
                     
                        Χορήγηση άδειας πτήσης ΣμηΕΑ
                        Πληροφορίες κυκλοφορίας για ΣμηΕΑ, IFR και VFR
                     
                  
                        Ζ
                     
                     
                        IFR
                     
                     
                        Ναι, βάσει ανταλλαγής πληροφοριών θέσης με τους παρόχους υπηρεσιών U-space
                     
                     
                        Καμία
                     
                  
                        VFR
                     
                     
                        Ναι, βάσει ανταλλαγής πληροφοριών θέσης με τους παρόχους υπηρεσιών U-space
                     
                     
                        Καμία
                     
                  
                        ΣμηΕΑ (1)
                        
                     
                     
                        Ναι
                     
                     
                        Χορήγηση άδειας πτήσης ΣμηΕΑ
                        Πληροφορίες κυκλοφορίας για ΣμηΕΑ, IFR και VFR
                     
                  
               (1)  Με εξαίρεση ΣμηΕΑ που εκτελούν πτήσεις σύμφωνα με τους κανόνες πτήσης με όργανα.